«ИЖОДДА ЁРУҒЛИКНИ ТОПДИМ!» - Inja san'at\n«ИЖОДДА ЁРУҒЛИКНИ ТОПДИМ!»\nГулчеҳра Асронова 1968 йил Қирғизистоннинг Ўш вилоятида туғилган. Тошкент Аграр университетини тамомлаган. “Ота уйим оқшомлари”, “Осмонини топган қуш”, «Остонангда турибман, дунё» номли ҳикоялар тўпламлари нашрдан чиққан. Ўзбекистон Ёзувчилар уюшмаси аъзоси.\n– Сизни адабиётга етаклаган омил нима? Ёки бу соҳага кириб келишингизга ким сабабчи бўлган?\n– Тўғриси, бу саволни ўзим ҳам тез-тез ўзимдан сўраб тураман, негаки, қишлоқ хўжалиги соҳасида ўқиган оддий китобсеварнинг адабиётга шўнғиб кетишини табиий ҳол деб бўлмайди. Жавоб эса доим битта – қалб эҳтиёжи! Институтда ўқидим, ишладим, ҳеч кимдан кам бўлмадим гўё. Лекин юракнинг туб-тубида бир бўшлиқ бор эдики, у тобора улканлашиб, қаърига ғарқ этиб борарди. Аллақандай маънисиз бу ҳаёт меники эмасдай, қаердадир мавжуд бир ёруғликни қидиришим керакдай туюлаверарди. Ва мана шу туйғу тинч қўймай, бир куни ёза бошладим. Ўша “бир куни” ўттиз уч ёшимда содир бўлди… Ва бўшлиқ аста-секин тўла бошлади. Ниҳоят, Ёруғликни топдим! Гўё бутун олам ёришиб кетди. Мен ўзим бўлиб яшай бошладим.\nОмилларга тўхталсам, китоб, китоб ва яна китоб!\n– Илк ижодингиз ҳақида нималарни эслайсиз?\n– Болаликдан мутолаага ўч, ижодга ҳаваскор эдим. Иншо, мактуб ёзишни жуда яхши кўрардим. Жўқича шеърлар ҳам тўқиб кўрганман, лекин бу қизиқишимга ҳеч ким жиддий қарамаган. Биринчи ростмана ижодий ишим ҳам шеър бўлган. Болалар ёш, қўлимиз юпқа, боя айтганимдай “ўзимни тополмай” юрган пайтларим… Онажонимнинг туғилган кунига дурустроқ совға ололмадим. Шунда, худди мактаб ўқувчисидай, онамга атаб шеър ёзишга аҳд қилдим. Дард борлигидандир, бинойидай ёзибман – волидам йиғлаб-йиғлаб эшитдилар, ака-опаларим эса “шундай талантинг билан нега бирон-бир газетага бормайсан?” деб кўнглимга чўғ солиб қўйишди. Руҳланиб кетиб, шеърни конвертга солдим-да, “Фарғона тонги”га юбордим (таҳририят бир қадам жойда эканлигини анча кейин билганман). Бир ҳафтадан кейин газета дўконига бориб янги сонни сўрадим ва… иккинчи бетдаги исми-шарифимни кўриб юрагим қинидан чиққудай уриб кетди. Менинг шеърим газетада чиқса-я!\nШу ҳодиса ўзимни кашф этишимга сабаб бўлди ва ижодга жиддий киришдим. Албатта, бунга илк машқларимни кўриб имкониятларимга ишонтира олган устозлар ҳам сабабчи бўлдилар. Шеърият йўлидан бормай, насрда ёза бошлаганимга эса журналист устозим Маҳфуза Усмонова туртки берганлар. Тўйлар мавзусида мақола ёзиб келишни топширгандилар, ўзим билмаган ҳолда бадиа ёзиб келибман…\n– Ўзбек ва жаҳон адабиётидан қайси адиблар руҳиятингизга яқинроқ? Яъни кимларни кўпроқ ўқийсиз?\n– Ўткир Ҳошимов, Асқад Мухтор, Шукур Холмирзаевлар ижоди кўнглимга ғоят яқин. Чингиз Айтматов, Антон Чехов, Жек Лондонни мириқиб ўқийман. Кўнглимдан жой олган яна анча муаллифлар бор, албатта. Лекин юқоридаги ёзувчиларнинг асарлари мен учун наинки маънавий ҳузур, балки илҳом манбаидир. Аъзам Ўктам, Шавкат Раҳмон, Усмон Азим, Анна Ахматова шеърияти қалбимга яқин.\n-Ёзиш жараёни сизда қандай кечади?\n-Ҳикояларим аввал кўнгилда пайдо бўлиб, бир муддат хаёлда яшайди, шаклланади. Охирги жараён – қоғозга тушириш энг қийини ва айни пайтда энг мароқлиси. Дарвоқе, аслида қоғоздан энг биринчилардан бўлиб воз кечганман, фақат компьютерда ишлайман. Ёзаётган пайтимни эса бошқа ҳеч бир ҳолат билан қиёслай олмайман. Шунчаки ўзим билан ёлғиз қолишим керак. Худо берса, юз кишининг ўртасида ҳам бунга эришиш мумкин. Бермаса, куну тун қамалиб олиб тўрт сатр битолмайсан… Ёзиш давомийлиги ҳам шунга кўра турлича: бир нафасда, бир неча кунда ёки йиллаб ёзилиши мумкин. Кўнгил тўлмай, қоралама ҳолича турган ижодий ишларим ҳам, афсуски, талайгина. Лекин бир кун уларни маромига етказиб якунлашимга ишонаман. Тўғрироғи, умид қиламан.\n– Ҳикояларингизда сокинликни ҳис қиламан, кўнгилни авайлаб ёзасиз. Ҳатто оғир воқеалар тасвирини ҳам ўқувчига озор етказмасдан, шафқат билан ифодалайсиз. Нима учун шундай? Буни характерингиздан келиб чиқиб ёки аёл ёзувчи бўлганингиз туфайли деб қарашимиз ўринли бўлармикан?\n-Менимча, табиатимга кўра “юмшоқ” ёзаман. Зеро, бизнинг асарларимиз ўзимиз орзу қилган оламнинг инъикосидир. Адабиёт одамни йиғлатиши, даҳшатга солиши, юрагини ларзага келтириши мумкин. Аммо ўқувчининг ҳаётдан жирканиши, умидсизликка дўнишига йўл қўйиб бўлмайди. Асарда албатта бир қатра бўлса ҳам ёруғлик бўлиши керак! Ҳаётий эҳтиёжим ҳам шундай, шафқат йўқ жойда нафасим қайтади.\n– Ижодкорларга энг кўп бериладиган саволни сизга ҳам йўлламоқчиман: сиз нима учун ёзасиз?\n– Кўпчиликда шундай бўлади – аввалига кўнгил тўкиш учун ёзасан, кейинчалик бу эҳтиёжга ва эҳтимол касбга айланди. Лекин моҳият ҳеч қачон ўзгармайди – ўзингни кашф этиш.\nУмуман олганда бу саволга суҳбатимиз бошида қисман жавоб бериб қўйгандайман. Шунга қарамай, охирги китобимга киритилган “Нима учун ёзаман?” сарлавҳали бадиҳамдан парча келтираман: “Ўзим ўз қалбимнинг бўлсам Колумби”, деб ёзади Омон Матжон. Мен ҳам минглаб, миллионлаб қалам ушлаган одамлар қаторида ўз қалбимни кашф этишга уринаётгандирман? Инсон қалби – бу энг катта сир! Бу сирни мисқоллаб билишга умрини сарфлаётган мендек бандаи ожиз, бугун қалбим эшигини яна-да каттароқ очдим. Назарингиз тушиб қолса, ўз қалбингиз ҳақида ўйланг”…\nЁзиш – менинг моҳиятим.\n– “Ота уйим оқшомлари” китобингиз нашри ва унинг тақдири ҳақида ҳеч ўйлаб кўрганмисиз?\n– Бу китоб мен учун Аллоҳнинг ҳақиқий мўъжизаси! Унинг дунёга келиши беихтиёр рўй берган. Яъни мени газетага мухбир вазифасига ишга олганлар ва ҳар сонга битта мақола ёки ҳикоя ёзишим керак эди. Бу мен учун мажбуриятдан кўра кўпроқ имконият эди, йиллаб тўпланиб қолган дилимдагиларни ёза бошладим. Гўё қалбим ўзанидаги бир тўғон олиб ташланди-ю, ичимдаги дарё жўшиб оқа бошлади. Марказий нашрларда ҳам бот-бот кўриниб, назарга тушдим. Аммо ёзила-ёзила йиғилиб қолган ҳикояларим бир кун китоб бўлиши ва айниқса унга атоқли ёзувчи Ўткир Ҳошимов сўзбоши ёзиши етти ухлаб тушимга кирмаган эди! Бунда “Адиб” нашриёти ва вилоят Ёзувчилар уюшмаси раҳбари Энахон Сиддиқованинг ҳиссаcи катта бўлган. Севимли ёзувчим мени ҳали бирон марта кўрмай, танимай, гаплашмай туриб ҳикояларимни ўқиб, қимматли фикрларини билдирганлар. Айниқса, устоз китобимни шифохонада, оғир дард билан олишиб ётган ҳолларида кўриб чиққанларини эшитиб қаттиқ таъсирланганман. Бундай олижаноб, улкан юракли инсонлар дунёга камдан-кам келади! Минг афсус, китоб нашрдан чиққанидан кейин бир мартагина суҳбатлашишга улгурдик, холос…\nСаволдан анча оғишдим шекилли, лекин биринчи китобим мен учун аввало улуғ устозимга чуқур эҳтиромим тимсолидир. Ўткир Ҳошимов шахсини ёш ижодкорларга ибрат сифатида кўрсатгим келади. Мени беминнат қўллаганлари учунгина эмас, ҳам инсон, ҳам ижодкор сифатидаги тоза ва буюк қалби, покиза фалсафаси туфайли улуғлайман! “Ёзувчининг шахси эмас, ёзгани муҳим” қабилидаги қарашларга эса асло қўшилмайман. Асарларида эзгуликни мадҳ этса-ю ўзи ҳаромдан ҳазар қилмаса, унинг ижоди мунофиқлик, алдов эмасми?\n“Ота уйим оқшомлари” нашрдан чиққан пайтда севимли адибимиз тўшакка михланиб қолгандилар… Дўрмондан уч-тўртта ижодкор аёллар устоз Йўлдош Солижонов бошчилигида уларни йўқлаб хонадонларига бордик. Манзилга етгач қаршимизда баланд, ҳашамдор уйни кўриб, “шундай катта ёзувчи яна қандай жойда яшаши мумкин?” деган ўй ўтди кўнгилдан ва данғиллама бино томон қадам ташладик. Лекин Йўлдошхўжа домла “бу ёққа” дея оддийгина тошкентча болахонали уйга бошладилар… Атеизм деган бало авжига чиққан бир даврда “Шарқ юлдузи” журналида Қуръони карим таржимасини чоп этишга журъат қилган жасоратли адибимнинг асл мўминлигига яна бир бор амин бўлганман ўшанда.\nКитобнинг тақдирига келсак, беадад шукур, у ўз мухлисларини топди. “Ота уйим оқшомлари” туфайли турли вилоятлардан дўстлар орттирдим, айрим ҳикояларим чет тилларга таржима қилинди. Айниқса, Россия давлатидаги мигрант ўзбеклар ҳамда жазони ўташ муассасасида китобимни ўқиган юртдошларимдан келган акс-садолар жуда тўлқинлантирган…\n– Нима учун шон-шуҳрат кетидан қувмайсиз?\n– Аслида шон-шуҳратга лойиқ иш қилдим деб ҳисобламайман, эътиборда бўлиш десакмикин… Бу ҳам кўнгил эҳтиёжи. Диққат марказида бўлиш мени қийнайди. Ўзимни ноқулай ҳис қиламан, ҳаётни кузатиш, ўзим бўлиб яшашимга нимадир ҳалақит беради. Лекин шуни ҳам айтишим керак: “марказдан қочиш” одати ижодкор учун кони фойда деб бўлмайди. Меъёри билан кўриниб туриш, “қобиқ”дан чиқишга ҳаракат қилган маъқул. Ижодкорнинг тан олиниши, асарларининг рўёбга чиқишида истеъдоднинг ўзи камлик қилади – оқимнинг ичида бўлиш ҳам аҳамиятли. Фақат ҳар икки ҳолатда ҳам чуқур кетиб бўлмайди.\n– Янги китобингиз “Остонангда турибман, дунё” деб номланган. Унга жамланган ҳикояларингиз ҳақида нималарни айта оласиз? Чунки муаллиф айтмоқчи бўлган фикр билан ўқувчи тасаввурида хилма-хилликлар учрайди.\n– Китобнинг номи, шу сарлавҳали бадиҳам қайсидир маънода юқоридаги жавобимнинг давоми бўлиши мумкин.\nҲикояларга келсак, албатта, ҳар бирининг ўз тарихи бор. Уларда мен таниган, ҳаётимда қайсидир даражада ўз ўрнига эга одамлар ва умримнинг айрим лаҳзаларида милсиз ҳайрат бағишлаган воқеа-ҳодисалар, юрагимнинг қувонч ва оғриқлари мужассам… Фақат бадиий тўқимадан иборат ҳикоя йўқ ҳисоби, “Онам пиширган умоч”дан ташқари. Устозим Йўлдош Солижонов сўзбошида таъкидлаганларидек, яна бир бор “кичик воқеадан йирик хулосага” сафар қилдим. Айтмоқчи бўлганларим ҳар бир ҳикояда турличадир, лекин жамлаб айтсам: бу дунёда ҳар кимнинг ўз ўрни, йўли бор, муҳими – тоза қалб билан ҳақ йўлдан бориш!\n– Қайси ҳикоянгиз ёки қаҳрамонингиз юрагингизга яқинроқ?\n– Илк китобимдаги илк ҳикоя – “Оқибат”. Бу энг дастлабки ижодий ишларимдан, ҳали тажрибасиз, “янги” ёзувчи эдим. Лекин қалбим ҳаяжон ва ҳайрат, завқ-шавққа тўла эди! Бу ҳикоя менинг болалигимдан бир андоза, бизни бир оғиз насиҳатсиз фақат ўз намунаси билан тарбиялаган ота-онам ҳақидаги хотираларимнинг ёруғ бир парчасидир. Менда нимаики яхши фазилатлар бўлса, умримнинг ўша дамларидан миннатдорман. У пайтлар ҳаёт ҳам, кечинма ва туйғуларимиз ҳам жуда жўн, жайдари эди. Фалсафамиз ҳам оддий: оқ ва қора, яхши ва ёмон, савоб ва гуноҳ. Бузрукворларимиз ўз тутумлари, ҳаёт тарзлари билан мана шу тушунчалар ўртасига яққол чизиқ тортиб қўйган эдилар. Яна бир гап – “Оқибат” бадиий тўқималарсиз, шундайлигича қоғозга тушурилган камсонли ҳикояларимдан бири. Китобимнинг Қирғизистондаги тақдимотида айнан шу ҳикоям ота-онамни кўрган-билган маҳалладошларим томонидан саҳналаштирилган.\n– Бугунги ва эртанги ўзбек миллий адабиёти тўғрисидаги фикрингиз қандай?\n– Бугунги адабиёт… Унда бот-бот глобализм унсурларини кўриб, ўйга толаман. Дунёга чиқиш йўлини ғарб адабиётига тақлиддан излаётган ёшларимизга миллий илдизларимиздан узоқлашмай туриб ҳам жаҳонга бўй чўзиш мумкинлигини уқтиришга уринаман. Лекин шундай “ярқ” этган асарларни ўқиб қоламанки, ёғдуси бутун бир давр адабиётини ёритиб юборади дейсан! Бир неча сатрда инсонийликнинг бор ранглари миллий полотнода акс эттирилган ва ғояси юксак асарлар ҳозир ҳам яратиляпти. Шунчаки ҳаваскор билан профессионал ёзувчи фарқланмай қўйди, саёз асарлар учун майдон кенгайди. Ҳали ҳаммаси жой-жойига қўйилади, бу ўткинчи жараён, демоқчи эмасман. Лекин яхши асарлар доим бўлган ва бўлади. Чунки илдизларимиз чуқур, бақувват! Шундай экан, ўзбек адабиёти ўз баландлигини ҳеч қачон йўқотмайди. Ёрқин истеъдодли ижодкорлар ва аслиятдан ўгирувчи таржимонлар сафи кенгайиб бораётгани фикримга яна бир асосдир.\n– Ёш носирларга, айниқса, аёл ёзувчиларга айтмоқчи бўлган ўгитларингиз.\n– Сиз ҳаваскормисиз ёки профессионал бўлмоқчимисиз – буни қанча эрта аниқлаб олсангиз, шунча яхши. Ҳаваскорликка кўп вақт ва куч сарфламаслик, ижодни касб қилиш учун эса имкон қадар жиддий ишга киришиш учун бу жуда муҳим. Агар иккинчисини танласангиз, устоз Усмон Азим айтганларидай, “илҳомни кутиб ўтирмай, хоҳлаган пайтда чақириб олиш” даражасида маҳоратга эришмоқ учун меҳнат қиласиз. Энди бу – умумий гаплар. Асосийси, сиз қилаётган иш ҳаётингиз мазмунига айлансин. Мазмун пучми – асарлар ҳам пуч бўлади.\nАёл ёзувчи бўлишнинг ўзига яраша қирралари бор. Яқинда бир суҳбатда машҳур адибага шунга ўхшаш савол бергандим, “ижодкорни аёл ёки эркак деб ажратилмайди” деган жавобни олдим. Йўқ, бундай эмас. Ижод ўзингни бутунлай бағишлашни талаб қиладиган соҳалардан бири. Рўзғор, болалар… турмушнинг турфа ташвишлари аёлни кўпроқ банд қилади. Оилавий ҳаётнинг барча икир-чикирлари ҳам аёлни бус-бутун ўзини бағишлашини талаб этади, худди ижод сингари… Наинки жисман, балки руҳан ҳам. Миллий адабиётимизда аёл ёзувчиларнинг камлигига бошқа изоҳнинг ҳожати йўқ, менимча. Кўп йиллардан бери ижодий тўгаракни юритиб келаман, туппа-тузук ёзиб юрган қизларимиз турмушга узатилади-ю сувга отилган тошдек ғойиб бўладилар… Ёзишга куч топиш учун ёнингда маслакдош, ҳеч бўлмаса сени тушунадиган одам бўлиши керак. Афсуски бу ёзғириш эмас, ҳақиқат. Лекин барибир қатъий мезон шу – куч топиш керак! Баҳолиқудрат эмас, астойдил ёзиш керак!!!\nАйнан бугунги кунда адибалар анча кўпайиб қолгандай, шоира қизларимизда ҳам насрда яхши уринишлар кузатиляпти. Суҳбатимизнинг қуйидаги қисмини эса сақлаб қолишингизни қаттиқ сўрайман: бугунги кунда ёш адиба сифатида Сиздан ҳам умидимиз катта! Шу ишончимиз бир масъулият сифатида янги асарларга рағбат беришини истайман.\nОдина Абдураҳимова суҳбатлашди\n«СИТОРАЛАР ТОРТАР БАЛКИ ХАЁЛИНГ…» – Жон ФАРНДОН\n«ЮЛДУЗЛАР ҲАМ СЕН» – Марио БЕНЕДЕТТИ


1 декабрь, 2020, 00:10\nЖасур узоқ кутган совринига эга бўлди\nЎзбек легионери Жасур Яхшибоев Беларусь чемпионатининг энг яхши футболчиси бўлди.\nУшбу мамлакатнинг энг нуфузли нашри – “Прессбол” ҳар бир тур якунига кўра, майдонга тушган футболчиларнинг ўйинини баҳолаб боради. Ҳар бир учрашувда жамғарилган баллар йиғиндисининг ўрталамаси ҳисобида рейтинг шакллантирилади.\nБеларусь олий лигасининг жорий мавсумини “Энергетик-БГУ” жамоаси таркибида бошлаган Жасур Яхшибоев илк учрашувларданоқ маҳорати ва тўпурарлик қобилиятини намойиш эта бошлади. Бунинг натижасида йилнинг бошида “Прессбол” рейтингининг энг юқори поғонасига чиқиб олган ҳамюртимиз кейинчалик пешқадамликни ҳеч кимга бергани йўқ.\nЖасур биринчи даврани “Энергетик-БГУ” таркибида ўтказди ва жами 14 та учрашувда майдонга тушиб, 9 та гол уришга эришди. Ўзбек футболчиси минсклик “талабалар”нинг ҳақиқий етакчиси бўлгани у жамоадан кетганидан кейин дарҳол билинди. Биринчи даврани пешқадам жамоалар қаторида мусобақа жадвалининг юқори қисмида якунлаган “Энергетик-БГУ” чемпионатнинг иккинчи ярмидан пастга шўнғий бошлади.\nЯхшибоев эса, давралар оралиғида “Шахтёр”га қўшилиб, солигорскликларнинг чемпионлик курашидаги имкониятини оширди. Легионеримиз бу жамоа таркибида 13 та учрашувда майдонга тушиб, рақиблар дарвозасини етти маротаба нишонга олди.\nУмуман олганда, Жасур Яхшибоев хориждаги илк мавсумида ўз олдига қўйган деярли барча мақсадларини амалга ошира олди. Хусусан, кескин ва муросасиз рақобатда кўпкарра мамлакат чемпиони БАТЭни ортда қолдирган “Шахтёр” жамоаси сафида Беларусь чемпиони бўлди. Бу футболчи учун энг катта ютуқ.\nЖасур фақатгина тўпурарлар пойгасида биринчи ўринни БАТЭ ҳужумчиси Максим Скавишга топшириб, ўзи 16 та гол билан иккинчи поғонани эгаллади. Аслида бу ҳам ўзига яраша муваффақият. Чунки ҳамюртимиз рақибидан фарқли равишда ҳужумчи эмас, балки ярим ҳимоячидир. Ярим ҳимоячининг вазифаси голдан ҳам кўра, голли вазиятлар яратишдан иборат.\nЯна икки нуфузли номинациядаги ғолиблик Яхшибоевнинг тўпурарлар баҳсини бой берганини тўлиқ қоплайди. Жасур чемпионатнинг энг фойдали ўйинчиси бўлди. У гол+пас тизимида жами 22 (16 та гол + 6 та голли узатма) очко жамғариб, олий лига футболчилари орасида жамоасига энг кўп фойда келтирган ўйинчига айланди. Бу борада Максим Скавиш 20 (19+1)очко билан ўзбек футболчисидан ортда қолди.\n“Прессбол” нашри рейтингида Жасур жами 5,61 балл жамғариб, асосий рақобатчилари – БАТЭ етакчиси Игорь Стасевич ва “Торпедо-БелАЗ”нинг бразилиялик легионери Габриэль Рамосни сезиларли даражада ортда қолдирди.\n- Биринчи даврани ёрқин ўтказган Жасур Яхшибоев давралар оралиғида “Энергетик-БГУ”дан “Шахтёр”га ўтиб, жамоасини алмаштиган бўлса-да, энг яхши футболчини аниқлаш учун ўтказилган рейтингда мавсум давомидаги барқарор ўйини орқали етакчиликни ўзида сақлаб қола олди, - деб ёзмоқда “Прессбол” нашри.\nХулоса қилиб айтганда, Беларусь чемпионатидаги илк мавсум Жасур Яхшибоев учун ҳар томонлама омадли бўлди. Энди ҳамюртимиз ўзига бўладиган янги таклифларни ўрганиб чиқишни режалаштирган. “Шахтёр” таркибида қоладиган бўлса ҳам, ҳеч нарса ютқазмайди. Чунки солигорскликлар келаси мавсумда Европа Чемпионлар лигасида иштирок этади.


12:44"Бунёдкор" — АГМК учрашуви превьюси 0 12:35B ПРО-лига. 24-тур натижалари 0 12:12Olamsport: Бокс бўйича Ўзбекистон чемпионати, шахматчимиз афсонавий Анандга қарши ўйнади ва бошқа хабарлар 0 11:54Coca Cola Суперлига, 22-тур ҳакамлари эълон қилинди 6 11:42"Ливерпуль" мухлислари учун хушхабар 3 11:17Ларссон Ибрагимовични ортда қолдирди 2 11:12Морено: "Де Хеа ўйинни давом эттиришни хоҳлаганди" 1 11:02Сингапур - Ўзбекистон. Энг яхши футболчи ким бўлди? (сўровнома) 223 10:53Италия 80 йил олдинги натижасини такрорлади 5 10:41Аёллар футболи. Ўзбекистон кубоги ярим финал баҳсларида ишлайдиган расмийлар 0 09:50Кассиаро Гибралтарнинг Евро-2020 саралашидаги илк голини урди. У 3 та гол билан терма жамоа тарихидаги энг яхши тўпурар бўлиб турибди 1 09:50Ўртоқлик ўйини. Жазоир - Колумбия 3:0 3 09:45Евро-2020 саралаши. Финляндия - Арманистон 3:0 0 09:44“Ювентус” Дибалага янги шартнома таклиф қилади 2 09:43Евро-2020 саралаши. Лихтенштейн - Италия 0:5 0\nГарет Саутгейт Чехиядан қабул қилинган мағлубиятдан сўнг нималар деди? 3\nЕвро-2020 саралаши. Чехия - Англия 2:1 0


Иордания: Араб давлатлари билан тинчликка эришиш учун, Исроил Фаластинни тарк этиши лозим\n14:32 / 29.04.2017\nИордания ташқи ишлар вазири Айман ас-Сафодий россиялик ҳамкасби Сергей Лавров билан учрашувида маълум қилишича, араб давлатлари Исроил хавфсизлигини, у Фаластин ҳудудини тарк этса, кафолат беради. Бу ҳақда РИА Новости хабар берди.\n«Исроил араблар билан тинч-тотувчиликда яшаши учун, у 1967 йилдан сўнг эгаллаб олган ерларини тарк этиши лозим. Шу тариқа, агарда бу амалга ошса, араб давлатлари Исроилга хавфсизлик кафолатларини беришга тайёр бўлади», - деган у.\nУнинг сўзларига кўра, жаҳон ҳамжамиятига «мустақил Фаластин давлатини ташкил этиш ҳамда унга Исроил билан ёнма-ён тинч-тотувликда яшаш имконини берувчи янги сиёсий йўлни топиш лозим».\nАввалроқ Исроил бош вазири Биньямин Нетаньяху Германия ТИВ раҳбари Зигмар Габриэль билан учрашувни Фаластин бўйича фикрлар қарама-қаршилиги туфайли бекор қилгани хабар қилинганди.\nF-35 самолёти илк бор жангда қўлланди\n21:30 / 22.05.2018


Ислом аҳкомларини ўрганиш | Мусулмоннинг қулай йўриқномаси\nИслом аҳкомларини ўрганиш\nМусулмон, ҳаётининг ҳар бир жабҳаси — ибодатлари, муомалари ва алоқалари ҳақидаги шариат аҳкомларини ўрганиши ва қуллигини онгли равишда бажо келтириши керак. Расулуллоҳ соллаллоҳу алайҳи ва саллам бу ҳақда: «Аллоҳ кимга яхшиликни хоҳласа, уни динда билимдон қилиб қўяди», дедилар (Имом Бухорий: 71; Имом Муслим: 1037).\nМусулмоннинг намоз ва рўза каби фарз ибодатлар, мубоҳ ёки ҳаром бўлган озиқ-овқатлар ва бошқа барча нарсалар ҳақидаги шаръий ҳукмларни ўрганиши фарздир. Бундан ташқари фарз бўлмаган тақдирда ҳам шариатда рағбатлантирилган нарсаларнинг аҳкомларини билиши мустаҳабдир.\nОдамзотнинг барча ишлари, ҳаракатлари ва сўзлари шариатда қуйидаги ҳолатлардан нарига ўтмайди:\nФарз — Аллоҳ таоло буюрган нарсалар бўлиб, уларни қилган одам савоб олиб, қилмаган одам жазоланадиган амалдир. Масалан, беш вақт намозни ўқиш, Рамазон ойи рўзасини тутиш каби қатъий далиллар билан собит бўлган ҳукм «фарз» деб аталади.\nҲаром ( таҳримий макруҳ) — Аллоҳ таоло таъқиқлаган нарсалар бўлиб, уларни қилган одам жазоланадиган ва қилмаган одам савоб оладиган амалдир. Масалан, зино қилиш ва ароқ ичиш кабилар.\nСуннат ва мустаҳаб\nСуннат ва мустаҳаб — Ислом дини қилишга рағбатлантирган нарсалар бўлиб, қилган одам савоб олиб, қилмаган гуноҳкор бўлмайдиган амалдир. Масалан, одамларга табассум билан боқиш, биринчи бўлиб салом бериш ва йўл устидаги зарарли нарсаларни четга олиш кабилар.\nТанзиҳий макруҳ — Ислом воз кечишга рағбатлантирган нарсалар бўлиб, қилмаган одам савобли, қилган одам эса жазоланмайдиган амалдир. Масалан, намоз пайтида бармоқларни ўйнатиш.\nМубоҳ — қилиш ҳам, қилмаслик ҳам бирон буйруқ ёки таъқиққа алоқаси бўлмаган амалдир. Масалан, ейиш, ичиш ва гапириш каби.\nИсломнинг беш рукни\nРасулуллоҳ соллаллоҳу алайҳи ва саллам: «Ислом беш нарса устига қурилгандир: «Аллоҳдан бошқа ҳақ илоҳ йўқ ва Муҳаммад Аллоҳнинг расулидир», дея гувоҳлик бериш, намозни тўкис ўқиш, закотни бериш, Уй (Каъба)ни ҳаж қилиш ва Рамазон (ойи) рўзасини тутиш», дедилар (Имом Бухорий: 8; Имом Муслим: 16).\nУшбу беш рукн диннинг асоси ва катта устунлари бўлиб, келгуси бўлимларда уларнинг тафсилотлари ва аҳкомларининг шарҳлари билан таништириб ўтамиз.\nУларнинг биринчиси иймон ва тавҳид бўлиб, у ҳақдаги боб «Иймонингиз», деб аталади.\nИймондан кейин эса, ибодатларнинг энг буюги ва шарафлиси бўлган намоз туради. Расулуллоҳ соллаллоҳу алайҳи ва саллам бу ҳақда: «Исломнинг устуни — намоздир», дедилар (Термизий: 2749). Яъни, намоз — Ислом унинг устида қад ростлаган ибодат бўлиб, усиз Ислом бўлмайди.\nНамознинг соғлом бўлиши учун, мусулмон уни ўқир экан таҳоратли бўлиши шарт. Шунинг учун «Иймонингиз» бобидан кейин «Таҳоратингиз», ундан кейин эса «Намозингиз» боби келади.\n«Аллоҳдан бошқа барҳақ илоҳ йўқ ва Муҳаммад Аллоҳнинг расулидир», дея гувоҳлик бериш.\nНамозни тўкис ўқиш.\nРамазон ойи рўзасини тутиш.\nУй (Каъба)ни ҳаж қилиш.


Reuters: ИШИД етакчиларидан бири аш-Шишаний оғир жароҳатланган\nИШИДнинг ҳарбий вазири сифатида эътироф этиладиган Абу Умар аш-Шишаний тирик, лекин у қаттиқ жароҳатланган. Бу ҳақда Суриядаги инсон ҳуқуқларини ўрганиш бўйича марказ маълумотига асосланиб, Рейтер агентлиги хабар тарқатган.\nМанбанинг айтишича, аш-Шишанийнинг ўлими ҳақидаги хабар хато. Айни вақтда у Раққа шаҳридаги шифохонада даъволанмоқда.\nҚайд этилишича, агентлик бу маълумотни текширмоқда.\n8 март куни Пентагон ИШИД бошлиқларидан бири аш-Шишанийнинг ўлими ҳақида маълум қилганди.\nАш-Шишанийнинг ҳақиқий исми Тархан Таимуразович Батирашвили, лақаби Умар Чечен бўлган. У миллати бўйича грузин бўлиб, ИШИД тузилмасида кўплаб юқори лавозимларни эгаллаган, жумладан уруш вазири бўлган.


АҚШ ИШИД сабаб яна мукофот пули бермоқчи - BBC O'zbek\nАҚШ ИШИД сабаб яна мукофот пули бермоқчи\nАҚШ Давлат департаментининг билдиришича, Яқин Шарқдаги “Исломий Давлат” гуруҳи фойда кўражак ноқонуний савдо-сотиқларга оид хабар учун $5 миллион доллар мукофот пули берилади.\nБу ҳақда департаментнинг расмий веб саҳифасида баён қилинади.\nУнда айтилишича, бунинг сирасига нефть ва асори-атиқаларнинг ноқонуний олди-сотдиси ҳам киради.\nАҚШ Давлат департаментига кўра, миллионлаб долларлик мукофот пули одамларни қўлларидаги маълумотни ўзларига беришга ундайди.\nУлардан эса, “Исломий Давлат” даромад кўраётган контрабанда ҳолларининг олдини олишда фойдаланилади.\nАммо департаментнинг $5 миллион долларлик мукофот пулини олиш сизда учун нефть ва қадимий асори-атиқаларни қазиб чиқариш, ишлов бериш ва уларнинг контрабандаси билан шуғулланаётган шахслар ёки ширкатларга оид маълумот бўлиши керак бўлади.\nБундан ташқари, уларни харидорга етказиш йўлларидан бохабар бўлган одам ҳам бу мукофотдан қуруқ қолмайди.\nАҚШ Давлат департаментининг маълумотларига кўра, нефть ва музейлардан ташмаланган қадимий экспонатлар контрабандаси жангариларга миллионлаб доллар фойда келтиради.\n“Исломий Давлат”га ўхшаган гуруҳлар эса, бунча пулдан ўз террорчилик фаолиятларини молиялашда фойдаланишади.\nСўнгги икки йилнинг ўзида Ироқ ва Суриядаги каттагина ҳудудларни босиб олиб, ўз исломий халифалигини эълон қилган "Исломий Давлат" эса, жорий пайтда барча жангари гуруҳлар орасидан "энг бойи" ва қудратлиси сифатида эътироф этилмоқда.\nШу йил май ойида АҚШ Давлат департаменти “Исломий Давлат” гуруҳининг тўрт етакчи лидери учун ҳам жаъми $20 миллион доллар миқдорида мукофот пули эълон қилганди.\n'Россия ИДга қарши ҳаво ҳужумларига қўшилиши мумкин'\n"ИД" сафида 5000 марказий осиёлик ва россиялик бор"


OzodlikOnline: Ўзбекистонда нақд пул қаерга ғойиб бўлмоқда?\nНақд пул тақчиллиги Ўзбекистон иқтисодининг жиддий касаллигини кўрсатувчи бирламчи симптомга айланди. Нақд пул йўқлиги оқибатида маош, пенсия ва нафақаларни оммавий тарзда мажбуран пластикка ўтказиш абсурд даражага етмоқда; терминал сийрак¸ банкомат эса¸ мутлақ йўқ мамлакатда одамлар қўлига нақд пул олиш учун кунлаб навбат кутмоқда. Ўзбекнинг қадри кун сайин йўқолиб бораëтган сўми қаерга ғойиб бўлмоқда? Жонли суҳбатда шу ҳақда гаплашамиз.\nОзодликка оддий ўзбекистонликлардан келаëтган хабарлардан¸ халқ бошдан кечираётган иқтисодий қийинчиликларни янада оғирлаштирган нақд пул тақчиллиги муаммоси билан боғлиқ вазият кун сайин кескинлашаётгани кузатилади.\nХусусан¸ пенсиясининг 40-50 фоизини ҳозирча нақд пулда олиши керак бўлган ўзбекистонлик пенсионерлар¸ саҳардан оқшомга қадар кунини почта бўлимлари ëки банк эшигида ўтказмоқда. Банк ва почта расмийлари Озодлик билан суҳбатда¸ нақд пул тақчиллиги борган сайин кучайиб¸ пенсионерларга тарқатиладиган ойлик нақд пулнинг бор-йўқ 5-6 фоизигина берилаëтганини эътироф этдилар.\n270p | 57,1MB\n720p | 128,4MB\nАйни пайтда¸ нақд пул тақчиллиги боис тижорат банклари фуқаролар қўйган омонатларни нақдда беролмаслигини айтмоқда. Бу эса¸ қонунчилик томонидан банклар зиммасига юкланадиган бирламчи масъулият – омонатга хиëнат қилмасдан уни эгасига вақтида қайтариш масъулиятини қўпол бузувчи ғайриқонуний ҳаракатдир.\nНақд пул тақчиллиги вазияти кун сайин оғирлашаëтганига қарамасдан, ҳукумат тарафидан муаммони ҳал этиш борасида жиддий чоралар кўрилмаётгани мутахассисларни ҳайратга солмоқда.\nСизнингча¸ Ўзбекистонда ўнлаб триллион сўм муомалага чиқарилганига қарамай¸ нега нақд пул тақчиллиги юзага келди?\nБу тақчилликни кучайтираëтган омиллар нима?\nТриллонлаган сўм қаерда туриб қолмоқда ва нима учун туриб қолмоқда?\nНақд пулни муомалага қайтариш учун Ўзбекистон ҳукумати қўллаëтган чоралар нега натижа бермаëтир?\nЖорий ҳукумат бу тақчилликка барҳам беришга қодирми?\n29 март¸ сешанба куни Тошкент вақти билан оқшомги соат 7 дан 8 га қадар бўладиган жонли суҳбатда шу ҳақда гаплашамиз.\nЎзбекистон ташқарисидагилар бу суҳбатга OzodSkype, OzodlikOnline ва OzodOvoz Skype манзиллари орқали¸ Ўзбекистон ичкарисидагилар эса эфир пайтида WhatsApp, Telegram, Viber, IMOдан +420 724 971 539 рақамига телефон қилиш орқали бевосита қўшилишлари мумкин.\nМарказий банк Мирзиëевни нақд пул йўқлигидан огоҳлантирди\nМарказий банк нақд пул тақчиллигидан пенсияларни 100% пластик карточкага ўтказди\nЎзбекистонлик пенсионер қолган умрини пенсия навбатида ўтказмоқда\nПайариқлик врач: “Тўрт ойлик маошсизлик беморнинг қўлига қарашга мажбур қиляпти”\nИшдан олинган Марказий банк раиси ўринбосарининг кейинги тақдири муаллақ қолмоқда\nНақд пул тақчиллиги боис омонатчилар ўз пулларини ололмаяпти\nТДПУ талабалари стипендияси мажбуран 100 фоиз пластикка ўтказилди\nБиргина Тошкент вилоятида пенсияни тўлиқ тўлаш учун 90 млрд.сўм етмади\nПенсионерни пластикка ўтказа олмаган банкирлар ишдан бўшатилмоқда\nХалқ банки тўланмаган нафақа пулларини ўз ходимларидан ундирмоқчи\nТошкентда банк ходимлари камида 5 пенсионерни пластикка ўтказишга мажбурланяпти\n“Фарғонаазот” ишчиларига сентябрдан буён маош бермаяпти\nФарғоналик милиционерлар ойлигининг ярми берилмаганидан норози\nПрокурорлар бюджет маблағларини ўмарган мулозимларни фош қилди


BBC Uzbek - Dunyo - "Сэнди" тўфони Америкага миллиардлаб зарар келтирди\n"Сэнди" тўфони Америкага миллиардлаб зарар келтирди\nСўнгги янгиланиш 31 октябр 2012 - 09:36 GMT\nАмерикада "Сэнди" тўфони қурбонлари сони 40 дан ошган. Миллионлаб одамлар электр энергиясиз қолгани, минглаб бинолар вайрон бўлгани, транспорт ҳаракати фалажлангани хабар қилинади.\nТўфон туфайли мамлакат авиация тартиби бузилган, 18 мингдан ортиқ парвозлар бекор қилинган.\nНью Йорк ҳокими унинг авлоди ҳали бундай талафотни кўрмаганини айтади. Шаҳарнинг Куинс туманида 50 га яқин уй ёниб кетган. Нью Йоркнинг барча йирик аэропортлари қўниш йўлкаларини сув босган. Чоршанба куни Жон Кеннеди ва Нью Жерсидаги Ньюарк аэрепортлари чекланган парвозларни амалга ошириши маълум қилинган.\nНью Йоркда тўлқиннинг баландлиги 4 метргача етиб, метро ва ер ости йўлларини сув босган.\nНью Йорк ҳокими Майкл Блумбергнинг айтишича, жамоат транспорти қисман йўлга қўйилган, бироқ ер ости йўллари ва электр воситаларини қуритиш учун вақт кераклиги сабабли, метро ҳаракати қачон иш бошлаши номаълум.\nАмериканинг шимолий-шарқий қисмида хизмат кўрсатиш идоралари чоршанба куни иш бошлайди.\nАмерикада яқинлашаётган сайловларга қарамасдан тўфон туфайли сайловолди учрашувларини қолдирган Президент Обама, энди "Сэнди" талафотлари қандай бартараф этилаётганини кузатишни лозим топган.\nУнинг рақиби Митт Ромнининг Огойодаги сайловолди кампанияси тўфондан зарар кўрган одамларга ёрдам қилиш ҳаракатига айланган.\nНью Жерси ҳокими республикачи ва Митт Ромни тарафдори Крис Кристи Барак Обаманинг мамлакат раҳбари сифатидаги оқилона тутган йўлидан тўлқинланганини яширмаган. "Мен президент билан кеча уч марта гаплашдим. У бизни руҳлантириб, қўллаб қувватлар экан, бирор марта ҳам сайловлар ҳақида оғиз очмади", - деган жаноб Кристи Обама ҳақида. У Президент Обамага Атлантик Ситидаги тўфондан зарар кўрган ҳудудларни кўришда ҳамкорлик қилади.\nТўфон Америкадан чиққан бўлсада, ҳали ҳам қирғоқ ҳудудларига жиддий хавф солиб тургани, қалин қор ва ёмғир ёғишда давом этмоқда.\nАҚШ энергетика вазирлигига кўра, камида олти миллион уй ва давлат идоралари чироқсиз қолган.\nТўфон Америкага келтирган зарарни қоплаш учун 40 миллиард доллар керак бўлиши айтилмоқда.\nБироқ бу 2005 йилдаги "Катрина" тўфони зараридан анча кам бўлиб, АҚШ ҳукумати 100 миллиард доллар сарфлашига тўғри келган эди.\n"Сэнди" тўфони Америкага ёпирилди\nАмерика яқинлашаётган "Сэнди" тўфонига тайёрланмоқда


Ҳасад балоси ҳақида\n11:32 / 25.12.2016\nШарҳ: Ҳасад икки қисмга: ҳақиқий ва мажозийга бўлинади. Ҳақиқий ҳасад – Аллоҳ бир кишига берган бойлик, илм ёки бирор яхшиликни кўриб, унга ўзи эришмаса-да, нариги инсондан кетишини хоҳлашидир. Мазкур ҳасад саҳиҳ ва очиқ далиллар ҳамда уммат ижмосига кўра ҳаром қилинган.\nМажозий ҳасадни ҳавас маъносида ҳам тушуниш мумкин. Ушбу маънодаги ҳасадгўй бошқа кишилардаги неъмат улардан кетмаган ҳолда ўзида ҳам бўлишини истайди. Агар ҳасад қилаётган нарсаси дунёвий ишлар учун бўлса, жоиз ва ухровий, яъни ибодатларда бўлиши эса мустаҳабдир. Аллоҳ таоло айтади: “Бас, мусобақачилар шу (неъматлар) йўлида мусобақа қилсинлар!” (Мутаффифун сураси, 26-оят). Бу ўринда мусобақалашишдан бировга зарар бермаган ҳолда ундан ўзиб кетиш тушунилади. Зеро, неъматга эришишда бир инсон бошқасидан ўзиб кетишининг зарари йўқ. Шунинг учун инсон яхши ишларда мусобақалашишга буюрилган. Иккинчи турдаги ҳасад борасида қуйидаги ҳадис келган:\nИбн Умар розиялоҳу анҳумодан ривоят қилинади: “Расулуллоҳ соллаллоҳу алайҳи васаллам: “Икки нарсадан бошқасида ҳасад йўқ. (Бири) Аллоҳ таоло бир кишига мол-дунё берган ва у кеча-ю кундузи уни инфоқ қилади.(Иккинчиси) Аллоҳ таоло бир кишига Қуръонни берган ва у кеча-ю кундуз уни қоим қилади”, дедилар”. (Термизий ривояти).\nДемак, икки ҳолатда ҳавас маъносида ҳасад қилиш мумкин. Ҳадисда ҳасад қилиш мумкин бўлган икки ҳолат мисол тариқасида келтирилган бўлиб, ундан мутлоқ диний амаллар ирода этилган. Дунёвий ишларда ҳасад қилиш мубоҳ ҳисобланади. Шунинг учун Расулуллоҳ соллаллоҳу алайҳи васаллам уни тарғиб қилмаганлар.\n«Аҳмаджон қори» жоме масжиди имом-хатиби


Google Play'дан иловаларни ҳеч бир чекловларсиз кўчириб олишни биласизми? » Скачать музыку бесплатно новинки музыки 2016-2017\nGoogle Play'дан иловаларни ҳеч бир чекловларсиз кўчириб олишни биласизми?\nGoogle Play магазинида кўплаб иловалар борлиги сир эмас. Бироқ уларнинг баъзиларини турли ҳил сабабларга кўра кўчириб олиш имкони бўлмайди. Бунга минтақавий чеклов, маълум бир смартфон учун яратилганлигидан ёки бошқа кўплаб нарсалар сабаб бўлиши мумкин. Бундай тақиқларни четлаб ўтишнинг осон йўли бор. Иловани компьютерга кўчириб олиш учун керакли илова саҳифасини очиш ва play.google.com сўзини apk-dl.com сўзига алмаштириш керак. Шундан сўнг кўчириб олиш мумкин бўлган саҳифага ўтасиз ва у ерда Download APK File тугмасини босиш кифоя. Бундан ташқари, сиз apk-dl.com сервисининг қидирув тизими ёрдамида Google Play’га ташриф буюрмай, керакли иловаларни кўчириб олишинингиз мумкин бўлади. Эслатма: apk-dl.com сервиси орқали илова кўчириб олиш қароқчилик ва бузиш билан ҳеч қандай алоқаси йўқ. Сервис ёрдамида пуллик иловаларни ҳам кўчириб олишнинг имкони йўқ. Manba: xabardor.uz


«Очиғи талабаларимизнинг оддий ишда ишлашини истамаймиз» – Амити университети директори - Zamin.uz\n17:12 / 21.08.2020\n«Очиғи талабаларимизнинг оддий ишда ишлашини истамаймиз» – Амити университети директори\nБугун ўз соҳаси бўйича етук мутахассис бўлиш, келажакда инновацион тадбиркорликни йўлга қўйиш ёки креатив ёндашувга эга кучли дастурчиликка талабгорлар сони кўп. Эндиликда бунинг учун хориждан ўқув даргоҳи излаб, умрни ота-она, оила ва ватандан йироқда ўтказишга ҳам ҳожат йўқ. Чунки дунё стандартларига жавоб берадиган, жаҳон тан олган олийгоҳлар ўзимизда ҳам пайдо бўлмоқда. Булар қаторида Тошкент шаҳридаги Амити университети ҳам бор.\n«Xabar.uz» мухбири университет ҳақида, рейтинглар, стартаплар ва бошқа мавзуларда Амити университети бошқарув директори Бобур Абдуллаев билан суҳбатлашди.\n– Амити университети ҳақида гапирганда кўз олдимизга Ҳиндистон давлати келади. Бу олийгоҳнинг Тошкент шаҳрига олиб келишидан қандай мақсадлар кўзланди ва унинг бошқа университетлардан фарқи нимада? Шунингдек, биринчи йили талаба йиғишда қийинчилик туғилмадими?\n– Аввало, Тошкент шаҳридаги Амити университетига хуш келибсиз. Хабарингиз бор, мазкур олийгоҳ юртимизда 2019 йилдан ўз фаолиятини бошлади. Бунга асосий пойдевор бўлган масалалардан бири – бу Президентимизнинг 2018 йили Ҳиндистонга ташрифи ҳамда Тошкент шаҳрига ахборот технологиялари йўналиши бўйича ушбу университетни олиб келиш топшириғи бўлди. Сал ўтмай, Ўзбекистон Республикаси ахборот технологиялари ва коммуникацияларини ривожлантириш вазирлиги қошида мазкур университет ташкил қилинди.\nЕтти йилдирки, Амити Ҳиндистондаги хусусий университетлар ичида биринчи ўринни эгаллаб келади. Ва ишонч билан айтишимиз мумкинки, ҳинд ўлкасидаги энг яхши университет Ўзбекистонда ўз фаолиятини бошлади.\nАмитини фақат Ҳиндистондаги олийгоҳ деб тушуниш ҳам нотўғри бўлади, чунки у глобал университет – дунё бўйлаб 17 та давлатда ўз ўрнини топган. Шунингдек, энг нуфузли, яъни АҚШ, Буюк Британиядаги махсус ташкилотлардан аккредитация олиб, дипломларини стандартлар асосида беради ва таълимда ҳам сифатга жиддий эътибор қаратади. Олийгоҳ Ўзбекистонга ахборот технологиялари йўналишини кўзлаб олиб келинган бўлса-да, ҳозирда университетда бизнес бошқаруви, туризм, иқтисодиёт бўйича ҳам таълим берилади. Бундан ташқари, биринчи йилданоқ иқтисодиёт ва ахборот технологияларидан магистрлик дастурлари ҳам йўлга қўйилган.\nЭнди Амити университетининг бошқа олийгоҳлардан фарқи – бунда, аввало, битирувчилар диплом Ҳиндистон томонидан тақдим этилади. Дунё тан олган ташкилотлардан аккредитациядан ўтган диплом кейинчалик исталган олийгоҳда ўқишни давом эттириш имкониятини яратади, бу дегани, эртага уларга ҳеч қандай тўсиқ бўлмайди. Шунингдек, аниқ бир йўналишлар бўйича керакли кадрларни ҳам тайёрлаб беришимиз мумкин, яъни дастурга ўзгартириш киритишга ҳақлимиз. Шу томонлама устунликларга эгамиз.\nУмуман олганда, мамлакатимизда янги ташкил этилаётган университетлар жудаям кўп. Лекин Амитига биринчи ташкил этилган йилданоқ талабгорлар кўп бўлди, аниқ айтсам, 5734 та мурожаат келиб тушди. Шундан 500 га яқин талаба танлаб олинди. Демак, дунё томонидан тан олинган бу университет қанчалик мавқега эга экани ҳамда мутахассислар тайёрлашда сифатга жиддий эътибор беришини фойдаланувчилар аллақачон тушуниб етишган.\n– Сизнингча, яқин йилларда юртимизда АКТ соҳасида қандай кўзга ташланадиган ўзгаришлар бўлди? Бунга университет қанчалик ҳисса қўшяпти?\n– Сўнгги йилларда Ўзбекистонда ахборот технологиялари соҳаси бўйича кадрлар тайёрлаш масаласида жуда катта ишлар қилиняпти. Чунки бу кучли мутахассисларга боғлиқ бўлган касб. Қўшимча техника ёки хизматлар талаб этилмайди. Бу йўлда қўйилган энг катта қадамлар деб – «Бир миллионта дастурчи» лойиҳасининг йўлга қўйилиши, Муҳаммад ал-Хоразмий номидаги IT мактаб ва IT-Паркнинг очилиши, Амити университети ҳамда ҳудудларда Рақамли технологиялар ўқув марказларининг ташкил этилишини айта оламан.\nБизнинг университет ҳам ўтган йилдан бошлаб дунё талабларига жавоб берадиган мутахассислар тайёрлашга жиддий киришди. Шунингдек, университетимиз индустрия, яъни кейинчалик корхоналар учун керак бўладиган йўналишларда кадрлар етказиб бериш имкониятини ҳам тақдим этяпти. Чунки ахборот технологиялари жуда тез ўзгарадиган соҳа, биз бунда тегишли корхоналар билан келишиб, улар учун керакли технологиялар, йўналишлар бўйича алоҳида дарслар ташкиллаштириб, мутахассислар тайёрлаб берамиз. Ҳозирда университет қошида «Industrial Culture» ташкил этилган бўлиб, бунда Жамоатчилик кенгаши, яъни Ўзбекистонда фаолият олиб бораётган IT мутахассислар, корхоналар билан биргаликда нималарга эътибор бериш ва ўқитиш кераклигини ўрганиб, ўқув дастурларимизга ўзгартириш киритиб оламиз. Кейин шу асосида керакли мутахассисларни етказиб берамиз.\n– Ҳозирги жараёнларда стартаплар биз учун қанчалик муҳим?\n– IT бўйича бутун дунё, жумладан, Ўзбекистондаги олий таълим муассасалари ҳам эътибор қаратаётган нарса бу стартаплар. Яъни, янги йўналишдаги лойиҳаларни қўллаб-қувватлаш масаласи. Амити университети ўз фаолиятини яқин бир йилдан бери давом эттираётганига қарамай, ҳозирда стартаплар бўйича энг илғор – IT-Парк билан ҳамкорликни йўлга қўйган. Университетимиз кампусида айнан стартапларни қўллаб-қувватловчи алоҳида корхона ташкил этилади ва бу IT-Паркнинг бир қисми бўлади. Бунда бизнинг мутахассислар, талабалар томонидан амалга оширилган стартаплар кейинчалик корхона кўринишига келтирилиши учун қўллаб-қувватланади. Шунингдек, Ҳиндистоннинг ўзида, бутун дунёдаги Амити оиласида стартаплар учун алоҳида экотизим ташкил этилган бўлиб, у энг яхши лойиҳаларни танлаб олиш ва молиялаштириш билан шуғулланади. Бу тизимга талабаларимиз томонидан ишлаб чиқилаётган стартап лойиҳалар ҳам киритилган.\n– Навбатдаги саволимиз қабул – 2020 жараёнлари ҳақида. Хабаримиз бор, бу йил ўзига хос, ҳали ҳеч бир таълим даргоҳида қўлланилмаган янгича ёндашувдан фойдаланибсиз...\n–2020-2021 ўқув йилги имтиҳонларда Ўзбекистонда биринчилардан сунъий интеллект имкониятидан фойдаландик. Айтганингиздек, бу ўзига хос ёндашув бўлиб, абитуриент юзини таниб олиш, атрофдаги фонда бошқа одамнинг пайдо бўлиши, қўшимча овоз қўшилиши ва ҳоказоларни тезкорлик билан аниқлаб, жараённи тўлиқ назоратга олади. Ҳаққонийлик ва холислик нуқтаи назаридан имтиҳонга Ўзбекистон томонидан мутахассислар жалб этилди. Имтиҳон давомида абитуриентларнинг хатти-ҳаракати махсус платформа орқали Ҳиндистон томонидан бириктирилган 56 нафар мутахассис (профессор)лар назоратида бўлди.\nЎзбекистондаги карантин чоралари сабаб бизда ҳам қабул жараёнлари онлайн тарзда амалга оширилди. Ҳужжатлар amity.uz веб-сайти орқали электрон тарзда топширилди.\nАмити университетида олий таълимни 3 йилда тамомлаш имконияти ҳам мавжуд. Яъни, Ўзбекистон стандартидан келиб чиқиб, ўқиш иккинчи босқичдан бошланади, дейиш мумкин. Аслида дунё стандартида биринчи йил «Foundation» деб номланади. Бу умумий таълим берувчи йил бўлиб, йўналиш танланмайди. Бизда 11 йиллик таълим билан фақат «Foundation»га кирилади. Агар ўқувчи 12 йиллик, яъни коллеждаги 3 йиллик таълимни битирган ва IELTSда энг камида 6 балл олган бўлса, асосий курсимизга топшириши мумкин. Биринчи босқичдан ўқийдиганларга IELTS талаб қилинмаслиги сабаби, уларга бир йил давомида инглиз тили чуқурлаштириб ўтилади. Шунингдек, математика, физика ёки бошқа йўналишлар ҳам. Кейинги йилдан йўналиши танланиб, дастурчи бўладими, туризм ёки иқтисодиёт соҳасими, шунга қараб дарслари давом эттирилади.\n2020-2021 ўқув йили учун ҳам 500 та квота белгиланди. Лекин бу Амити университети 500 та талабани олишга мажбур дегани эмас. Чунки абитуриент ҳеч бўлмаганда минимал талабларга жавоб бериши керак. Сифат жиҳатидан 200-300 талаба тўғри келса ҳам, ўқишни давом эттираверамиз.\n– Бугун номдор университетлар ўртасидаги рақобатда четда қолиб кетмаслик учун таълим беришда ўзига хос ёндашувлар, тақдим этилувчи имтиёзлар бўлади, тўғрими?..\n– Бизнинг университетда ўқув жараёнлари контракт, яъни шартнома асосида ташкил этилган. Аммо 2020 йил учун ҳам биринчи беш фоиз даражадаги ўқувчиларга 10 фоизли ва биринчи ўқув йилини тугатиш натижаси бўйича энг яхши балл олган 10 фоиз талабаларга 25 фоизли чегирма тақдим этилади.\nТалабаларимизни айнан шу томонлама қўллаб-қувватлашга ҳаракат қиламиз. Бундан ташқари, ўзининг стартапи ёки бошқа лойиҳалари, яхши ўқиши, алоҳида ажралиб турувчи жиҳатлари бор ўқувчи (шу йўналишлар бўйича)лар бизга ҳужжат топширишса, лойиҳалари комиссия билан кўриб чиқилиб, тасдиқланса, 100 фоизлик чегирма, яъни тўлиқ грант бериш имконияти ҳам мавжуд. Булар келаётган йилларда тақдим этилувчи чегирмалардир. Шунингдек, ҳозирда Ўзбекистондаги жуда кўп корхоналар билан музокаралар олиб боряпмиз, бунда улар талабаларга шартнома пулларини тўлаб бериши эвазига кейинчалик шу корхоналарда ишлаш танловини қўядилар. Очиғи, бу жараёнда талабаларимизнинг оддий корхоналарга бориб ишлашини истамаймиз. Энг яхшиларини танлашга ҳаракат қиламиз.\nУниверситетимизнинг ўз олдига қўйган асосий мақсади – битирувчиларнинг келажакда ўз ўрнини топиб, борган жойида сифатли, яхши иш кўрсата олишларидир. Чунки бутун дунёда, жумладан, Ўзбекистонда ҳам университетлар даражаси ўқув жараёнига қараб эмас, балки битирувчилар сифат кўрсаткичидан келиб чиқиб белгиланади. Ва Амити университети бунга жиддий эътибор қаратади.\n– Гап сифат ҳақида борар экан, дарс бериш жараёнига кучли, тажрибали педагоглар, мутахассислар жалб этилиши аниқ, тўғрими? Амити университети бу танловда нималарни эътиборга олди?\n– Университетимизнинг профессор ўқитувчилари 100 фоиз хорижлик. Ўзбекистон томонидан қўйилган талаблардан бири ҳам айнан Амити университетидан энг яхши, катта тажрибага эга ва сифатга жавоб берадиган ўқитувчиларни олиб келиш бўлган. Шунга риоя қилган ҳолда бугун университетимизда фақат ҳиндистонликлар дарс беряпти. Лекин янги ўқув йилидан АҚШ, Буюк Британия ва Австралиядан ҳам ўқитувчиларни жалб этишни режалаштиряпмиз. Насиб этса, каратин тадбирлари муваффақиятли якунланиб, ўқитувчиларнинг келиш имконияти пайдо бўлса, бу ниятимизга эришамиз ҳам. Чунки Амити учун энг муҳими – бу сифат.\n– Пандемия сабаб онлайн таълимга ўтишга мажбур бўлдик. Агар бу жараён янги ўқув йилида ҳам давом этса, қийинчиликлар туғилмайдими?\n– Ўзбекистонда онлайн таълим биринчилардан бўлиб айнан бизнинг университетда йўлга қўйилди. Пандемия бўйича Республика комиссиясининг карантин тадбирлари эълон қилиниши билан икки кун ўтар-ўтмас тўлиқ масофавий таълимга ўтдик. Хўш, бунга қандай қилиб тез эришдик? Юқорида Амити университети 17 та давлатда фаолиятини олиб боради, дегандик. Биз улардаги тайёр платформадан Ўзбекистонда ҳам фойдаландик. Бундан ташқари, дунёдаги таниқли брендлар платформасини ҳам қўлладик. Агар янги ўқув йилида ҳам карантин тадбирлари давом этади, университетга келиш имкони бўлмайди, дейилса, биз бунга тўлиқ тайёрмиз. Ҳар томонлама онлайн таълимни давом эттиришга ва талабалар учун узлуксиз дарслар ўтишга ҳозирлигимиз бор.\n– Мавзудан бироз четга чиқсак... Ҳали ёшсиз, лекин халқаро университетга раҳбарсиз. Бу қандай амалга ошди?\n– Очиғи, ўзим ҳақимда савол берилишини кутмагандим... Мен Тошкент шаҳрида таваллуд топганман. Ахборот технологиялари университети (ТАТУ)ни тамомлаганман. Амити университетида фаолиятимни бошлашимдан олдин Ахборот технологиялари ва коммуникацияларини ривожлантириш вазирлигида стратегик ривожлантириш бошқармаси бошлиғи эдим. Ўша пайтда стратегик лойиҳалардан бири сифатида Ўзбекистонда Амити университети фаолиятини ташкил этиш вазифаси менинг зиммамга тушганди. Шу тариқа Ҳиндистон билан бўладиган музокаралар ва бошқа жараёнларда қатнашдим. Ўйлайманки, бу борада кўпроқ маълумотга эгалигим ва мутахассислигим тўғри келгани учун университет раҳбарлигига тайинландим.\nМендан кўпчилик «Ҳали ёш экансиз, университетга раҳбарлик қилишга қийналмаяпсизми» деб сўрашади. Мундоқ олиб қараса, ахборот технологияларининг ўзи ҳам ёш соҳа. Бу йўналишдаги барча янги ишлар, ғоялар, янгиликлар, ўзига хос ёндашувлар ёшлар томонидан амалга оширилади. Демак, менга юклатилган ишончни айнан шу йўналишдаги билимим ва олган тажрибам орқали кўрсатиб бера оламан ва бунга тайёрман. Бу соҳада 12-13 йиллик тажрибам бор. Шуларни ҳаётга татбиқ этиб, айни кучга тўлган палламизда қўлдан келганича соҳа ривожига ҳисса қўшишдан чарчамайман.\nБолалигимда синфдошларим, тенгдошларим мени, кўча тили билан айтганда, ботаникроқ дейишарди. Нимагадир математика, геометрия, тригонометрия, яъни аниқ фанларни яхши ўзлаштирардим. Назаримда, шу жиҳатим билан бошқалардан ажралиб турганман. Буни пайқаган устозларим мана шу йўналишда ўқишимни тавсия қилишган. Лекин улғайган сари ахборот технологиялари соҳасига қизиқишим ортиб борди. Компьютерлар нимада ишлайди, қандай ишлайди, дастурлар қаёқдан пайдо бўлади, деган саволлар хаёлимдан кетмайдиган бўлиб қолди. Очиғи, бу йўналишда кетиш мен учун унчалик қийин кечмади. Бошида айнан дастурлар ишлаб чиқиш билан шуғулланган бўлсам, кейинчалик бошқарувга ўтиб кетдим. Лекин бу дастурчилик бўйича билганларим эсимдан чиқиб кетди, дегани эмас. Чунки қизиқиш бўлса, у ҳаётнинг охиригача давом этаркан.\nБугунги ёшлар техника-технология борасида анча билимли. Кейинчалик ўз соҳаси мутахассиси бўлиб етишганда, улар билан ишлашни жуда-жуда хоҳлардим. Чунки уларда билим олиш, маълумот топиш имкониятлари ниҳоятда юқори. Фақат бундан керакли ўринда фойдалана билиш керак. Бу ёғига интеллектуал билимга, мутахассисликларга эҳтиёж ортиб бораверади. Сиёсий урғу берганда, тўртинчи индустриал инқилоб, яъни айнан IT йўналиши индустриал инқилоби сари кетилади. Ўзи IT соҳаси мутахассисининг илм олишдан тўхтаб қолишга ҳаққи йўқ. Фақат ва фақат изланиши, ўрганиши, илм олиши шарт. Қисқа муддатли танаффус ҳам (3-4 ой тўхтаб қолиш) қайта тикланишда қийинчилик туғдиради. Шунинг учун бу соҳани танламоқчи бўлганларга тавсиям, доимий илм олиш, ўрганишдан тўхтаманг. Бунинг натижаси ва меваси сифатида ҳаётда ўз ўрнини топиш, яхши кўрган иши билан шуғулланиш ҳамда юқори даромад кафолатланади. Чунки бу ёғига ушбу соҳа ривожини тўхтатиб бўлмайди. У юқориласа юқорилайдики, лекин ортга қайтмайди. “Замин” янгиликларини “Telegram”да кузатиб боринг\n14-07-2020, 18:13, Жамият\nТошкентда транспорт университети ташкил этилади\n1-03-2020, 22:30, Жамият\n5-11-2019, 14:27, Жамият\n15-02-2019, 18:42, Жамият


Ғазаб билан боғлиқ ҳукмлар\nЖароҳатга тортилган масҳни бузувчи нарсалар\nАгар жароҳат тузалиб, устига боғланган латта тушиб кетса ёки ечилса, кишининг таҳорати бўлмаса, таҳорат қилаётганда ўша аъзони ювади. Агар таҳоратли ҳолида жароҳат тузалиб латта тушиб кетса, унга тортилган масҳ бузилади. Бунда фақат жароҳатнинг ўзи ювилади, қайтадан таҳорат ёки ғусл қилиш шарт эмас. Жароҳатдан тузалгач, таҳорат ва ғуслда ювилмай, устига масҳ тортилган аъзонинг ўзини ювиб қўйса, кифоя қилади. Сабаби баъзи аъзонинг нопоклиги бутун танани нопок қилолмайди. Бу худди махсига масҳ тортиш муддати тугаши ёки муддат чиқмай туриб, махсининг оёқдан ечилишига ўхшайди. Маълумки, бунда оёқнинг ўзини ювса, кифоя қилади.\nАгар яра тузалмай туриб устига боғланган латта тушиб кетса, уни ювиш лозим эмас, унга тортилган масҳ ҳам бузилмайди. Агар яра тузалиб латта тушиб кетса, унга тортилган масҳ бузилади ва фақат ўша жойнинг ўзини ювиш лозим бўлади.\nАгар намоз ўқиётганда жароҳатга боғланган латта тушиб кетса, намоз ўқишда давом этади, бошидан бошлаш шарт эмас. Агар намоздан ташқарида тушиб кетса, латтани жойига қайтариб боғлайди, унга қайтадан масҳ тортиши шарт эмас. Шунингдек, яра тузалмасидан олдин латта алмаштирилса ҳам қайта масҳ тортиш шарт эмас.\nТаҳоратда жароҳатга қўйилган дори устидан сув юргизилса, кейин яра тузалиб дори тушиб кетса, уни ювиш лозим. Акс ҳолда йўқ.\nЖароҳат устига боғланган латтага яра суви ёки қон чиқса, таҳорат бузилади. Акс ҳолда йўқ.\nЖароҳат устидаги латта алмаштирилганда унга қайта масҳ тортиш афзал.\nСўзимиз охирида Аллоҳ таолога ҳамду санолар ва У Зотнинг Расулига салавот ва саломлар айтамиз!


Ле-Бурже авиасалонидан энг зўр кадрлар\nЛе-Бурже халқаро салони — жаҳондаги авиация техникалрини намойиш этувчи кўҳна кўргазмалардан биридир. Илк марта 1908 йилда очилган. Ҳозирда икки йилда бир марта ўтказилади.\nҲарбий-транспорт самолёти Airbus А400М\n“Ҳаво маҳлуқи”га Европадан кўплаб буюртмалар тушмоқда. Уни тайёрлаш ишлари аллақачон бошлаб юборилган. Битта ана шундай самолётни ясаш 26 миллиард еврога тушади. Аммо шунга қарамай 11дона машина тайёрланиб бўлган. Ҳавога 37 тонна юк олиб чиқиш қудратига эга бу самолётни буюртма қилаётган давлатлар, жумладан, Германия, Франция, Испания ва Буюк Британия ўзларининг ҳарбий соҳага йўналтирилган бюджетларини қисқартиришларига тўғри келди. Чунки самолёт анча қиммат туради-да.\nЛе-Бурже авиасалони томошабинлари\nФранцияда бир ҳафта давомида бўлиб ўтувчи бу кўргазмада 300 мингга яқин мутахассис ва авиация ишқибози иштирок этади.\nAirbus A380 авиалайнери\nЕр юзидаги энг йирик йўловчи ташувчи авиалайнер ҳисобланувчи A380 2007 йилдан буён ишлаб чиарилади. Машина ҳавога бир вақтнинг ўзида 560 тонна юк ва 853 нафар йўловчига қадар олиб чиқа олади.\nЛе-Буржедаги “Аэрофлот” стюардессалари\nАвиасалоннинг статистик майдони\nФранцуз ҳарбий ҳаво кучларига қарашли бўлган Tiger HAD ҳужум вертолётининг тумшуқ қисми\nЯна бир умумевропа маҳсулоти: Eurocopter концернига қарашли бўлган Tiger ҳужум вертолёти. Илк марта 1991 йил парвоз қилган машина 2002 йилга келиб қуроллантирилган. Вертолётдан Франция, Испания, Германия ва Австралия ҳарбий ҳаво кучларида фойдаланилади.\nФранция ҳарбий ҳаво қўшинларига қарашли 1-вертолёт полки учувчиси Tiger HAD салонида.\nХоҳловчиларга 3D ўлчамда Boeing 777-300ER авиалайнерини бошқариш сирлари ўргатилади.\nDassault Falcon 8X бизнес-жети\nУч двигателли янги бизнес-жет Falcon 8X биринчи марта 2015 йилнинг февралида ҳавога кўтарилган эди. Машина Falcon 7X самолёти базаси асосида яратилган бўлиб, турли шароитга қараб 8 нафардан 19 нафаргача йўловчини манзилига етказиши мумкин.\n“Антонов” компанияси стендидаги Ан-132 самолёти модели\nАн-132 — Украинанинг енгил ҳарбий-тарнспорт самолёти бўлиб, Ан-32 машинасининг анча замонавийлаштирилган кўриниши деса ҳам бўлади. Юк кўтариш қуввати — 9,2 тоннагача. Самолётни Саудия Арабистони билан ҳамкорликда ишлаб чиқариш режалаштирилган.\nBoeing 787 Dreamliner авиалайнери двигателларидан бири\nQatar Airways авиакомпаниясининг Airbus A380 авиалайнери биринчи класс салони интерьери.\nСтатистик майдондаги электрли Airbus E-Fan 2.0\nЭкологик тозадвигателга эга самолётнинг прототипи. Икки ўринли ушбу машина илк бор ҳавога 2014 йилнинг мартида кўтарилган. У 500 килограммгача юк кўтариши ва ҳавода 45 дақиқагача бўлиши мумкин. Airbus нинг ваъда беришича, у 2019 йилга келиб, ана шундай моделнинг тўрт ўриндиқлигини ишлаб чиқаради.\nBoeing 787 Dreamliner парвоз намойишидан олдин\nАвиалайнер Airbus A350 Ле-Бурженинг ёзги дастурида


20:07 / 28.07.2016\nТуркиядаги исён ташкилотчилигида айбланаётган Фатҳуллоҳ Гулен тарафдорлари томонидан Қирғизистонда ҳам давлат тўнтаришига уриниш амалга оширилиши мумкин. Бу ҳақда Туркия ТИВ раҳбари Мавлуд Човушўғлининг CNN Turk эфири орқали айтган сўзларига асосланиб, РИА Новости агентлиги хабар тарқатди.\n"Агар Қирғизистонда давлат тўнтариши юз берса, буни Гуленнинг тарафдорлари амалга оширган бўлади. Улар Қирғизистон учун энг катта хавф", деган у телеканалга берган интервьюсида.\nБундан олдинроқ, Туркиянинг Бишкекдаги элчиси Метин Қилич Човушўғлининг "Гулен тарафдорлари ҳақидаги огоҳлантируви" Қирғизистон томонидан нотўғри тушунилгани" ҳақида маълум қилганди.\n"Айнан Туркия Қирғизистон мустақиллигини биринчи бўлиб тан олганди. Айнан Туркия Қирғизистоннинг БМТ ва бошқа халқаро ташкилотлар учун аъзолик бадалларини тўлаб келади", дея қайд этганди дипломат.\nknews.kg сайти хабарига кўра, 25 июль куни Човушўғли ўзининг қирғизистонлик ҳамкасби билан алоқага чиқиб, мамлакатдаги Гулен тарафдорларига муносабатни ўзгартириш, унга алоқадор мактабларни ёпишни талаб қилган. У акс ҳолда «Туркиянинг Бишкекка муносабати ўзгариши мумкинлиги»дан огоҳлантирган.\nТуркияда 15 июль куни кечқурун ҳарбийлар ҳокимиятни эгаллаб олмоқчи бўлди ва Анқара кўчаларига ҳарбий техникалар олиб кирилди. Аммо армиянинг ва халқнинг асосий қисми Эрдўған ҳукумати тарафдорлари бўлиб чиқишди ва исён бостирилди.\nРасмий Анқара бу исёнда Гуленни ташкилотчи сифатида атади ва АҚШдан уни топширишни талаб қилди.\nКейинги кунлар давомида Туркияда Гуленга алоқадор 2 мингга яқин хусусий мактаб ёпилди, унга алоқадорлиги гумон қилинган 15 мингдан ортиқ киши қўлга олинди ва 80 мингга яқин киши ишдан бўшатилди.


Нелсон Мандела: Озод туғилганман – озод ўламан!\nДемократия сабоқлари | 05/02/2019 10:59 AM 10537 марта ўқилди\n05/04/2019 at 11:07 PM\nNimalar deverasizlar miyasi chitigan, kommunist manqurtlar qullar??? 🤣🤣🤣\n05/03/2019 at 8:42 PM\nЎзини “Ҳожи бобо” деган киши ўзини “Шахсий фикр” деб атаган бошқа бир комментчига: “Сизга ота-онангиз қўйга ном бордир”, деб тўғри дашном берган.\n“Ошинг ҳалол бўлса кўчада ич” деган мақол бўйича ошингиз халол бўлса нимага исми-шарифингизни яширасиз?\nБу дашном нафақат “Шахсий фикр”га, ва шунингдек, “Ҳожи бобо”га ҳам тааллуқли. Сизгада отангиз “Ҳожи бобо” деб ном қўймагандир?! Шу дашном ўзини “Мухлис” деб атаган менгада таллуқли!\n05/03/2019 at 4:35 PM\nХурматли Хожи бобо, сиз мени танимайсиз ва билмайсиз. Танимаган ва билмаган одамларга хар айбларни куйиш сиздек хурматли кишига ярашмаса керак. Тема буйига музокара килсак яхширок буларди. Исмим хакида келсак,…шахсан сизга айтишга мойиллик йук.\nҲожи бобо says:\n05/03/2019 at 8:42 AM\nЖаноб “Шахсий фикир” ! Аввал Сизга айтганимдек, ота- онангиз куйган исм (адашмасам) булса керак. Сиз узингизнинг чикишларингиз билан аввало, узингизни, ота-онангизни хурмат килишдан узок эканлигингизни исбот килманг!!! Шуни айтишим керакки, бу чикишингизда анча “ИАК” даврини\nхимоялаш “градусингиз” пасайибти. Менинг оддий хулосам, “катта охурдан ем ейиш” ниятидан юрган одам (бу, одам сузини адашиб ёздим, шекилли) эканингиз маълум булиб турибти.\n05/02/2019 at 4:48 PM\nОдамларни тушунса булади, уша ностальгия килинаетган даврда одамларда эртаги кунга умид, адолатсизликка муросасизлик туйгуси, адолат карор топишига ишонч бор эди. Одамлар узига хос озодликка эга эдилар. Хозирги кунда “озодман”- дейдиган кишилар, хайнохой бировларни гапига ишониб юришади. Нимадан озодсиз?. Хает ташвишлариданми, давлатданми, ишданми?. Интернет, телевизор, хар хил журналлар оркали бошкалар маданияти сизнинг оилангизга кириб келиб болангиз тарбиясини бузмокда, сиз хатто сезмай колмокдасиз. Халкингиз кулга айланган булса, эртаги кунингиз эса коп-коронги. Одамзот табиатан озод эмас, у албатта нималаргадир карам булиб келган. Качонки, атрофда социал тенглик, социал адолат булса, одамлар бир тишлам нонини ейган пайтда эртанги кунга ишонч билан карасагина узини озод сезади. Шунинг учун одамларнинг купчилиги хатто Сталин даврини настальгия килишади.


Ҳаммаси тиббий маданиятга боғлиқ – Сурхон тонги\nБош саҳифа / Жамият / Ҳаммаси тиббий маданиятга боғлиқ\nДекабр 1, 2019\tЖамият Изоҳ қолдириш 547 Кўрилди\nОИВ инфекцияси бугунги кунда жаҳон мамлакатлари олдида турган долзарб муаммоларнинг бирига айланган.\nРеспубликамизда ҳам ОИВ инфекция си бўйича кейинги йилларда эпидемиологик вазиятнинг сезиларли даражада кескинлашуви кузатилаётгани сабаб, бир қатор дастурлар ишлаб чиқилган.\nЖумладан, Президентимизнинг ОИВ инфекцияси тарқалишига қарши кураш борасидаги қатор қарорлари асосида ишлар ташкил қилинмоқда. Бу қарорлар нафақат тиббиёт ходимлари, балки жамиятимиздаги бошқа соҳа вакиллари зиммасига ҳам масъулиятли вазифаларни юклайди. Вилоятимизда ОИВ инфекциясининг тарқалиши устидан ўтказилган таҳлиллар натижаларига кўра, аҳолининг меҳнатга лаёқатли қатлами, яъни чет давлатларда узоқ муддатда бўлиб қайтганлар орасида кўпроқ учраши кузатилмоқда. Ачинарлиси, уларнинг орасида ёшларнинг ҳам мавжудлиги.\nШунинг учун соғлом турмуш тарзини шакллантиришда аҳолининг барча қатламларини тиббий маданият билан қуроллантириш ва уларга гигиеник кўникмаларни сингдириш муҳим ўрин тутади. Асосий эътиборни нафақат жисмоний соғлиқни мустаҳкамлаш тадбирларига, балки инсоннинг ахлоқий ва маънавий баркамоллигини мустаҳкамлашга қаратиш керак. Касалланганларни вақтида аниқлаш мақсадида эса вилоят ОИТСга қарши кураш маркази томонидан мунтазам равишда профилактика, даволаш ишлари олиб борилмоқда.\nмаркази врач лаборанти\nОлдинги Шерободдаги сайлов округлари сиёсий жараёнга тайёрми?\nКейинги Япониялик журналистлар воҳамизда


Назарбеков Маданият вазирининг биринчи ўринбосари бўлгандан сўнг нима ўзгарди? - Darakchi\nНазарбеков Маданият вазирининг биринчи ўринбосари бўлгандан сўнг нима ўзгарди?\nШОУ-БИЗНЕС 13.02.2018, 11:59\nТеглар: Фото, Улуғбек Раҳматуллаев, Озодбек Назарбеков\nЎзбекистонда хизмат кўрсатган артист Улуғбек Раҳматуллаев журналистлар билан бўлган учрашувда, Ўзбекистон халқ артисти Озодбек Назарбеков Маданият вазирининг биринчи ўринбосари бўлгандан сўнг соҳада қандай ўзгаришлар сезилгани ҳақида сўз очди...\n— Авваламбор, ўзгаришлар ўз-ўзидан ва тез рўй бермайди. Ҳар бир нарсага аста-секинлик билан эришамиз. Қолаверса, Озодбек ака табиатан бошлаган ишини охирига етказадиганлардан эканлигини яхши биламан. Тўғри, четдан қараганда ҳали ўзгаришлар сезилмаётгандир, лекин соҳани ичидан “тозалаб”, бизни бирдамликка ва ҳаракатга ундаяптилар.


ЎЗНИ АНГЛАМОҚҚА КИТОБ КЕРАКДИР\nКитоб жавони ва китоблари йўқ уйга ачинаман, деган эди алломалардан бири. Бугунгидек шиддатли замонда бадиий адабиётларга меҳр қўйиш киши тафаккурини бойитишга, дунёқарашини кенгайтиришга хизмат қилади.\nПойтахтимиздаги Давлат хавфсизлик хизмати Чегара қўшинлари ҳарбий госпиталида ўтказилган «Ўзни англамоққа – китоб керакдир» номли адабий тадбирдан ҳам ана шундай эзгу мақсад кўзланган. Ўзбекистон Ёзувчилар уюшмаси аъзолари шоиралар Умида Абдуазимова ҳамда Наргиза Асадова иштирок этган учрашувда бугунги кунда китобнинг ўрни, китобхонлик даражасини оширишга қаратилган муҳим вазифалар, киши маънавиятини оширишда мутолаанинг роли ҳақида сўз юритилди.\n– Бугун юртимизда маънавиятга, маърифатга катта эътибор қаратилмоқда, – деди ўз сўзида Ўзбекистонда хизмат кўрсатган маданият ходими, шоира Умида Абдуазимова. – Хусусан, китоб тарғиботига, ноширлик ишларига берилаётган эътибор таҳсинга муносиб. Чунки қўлида китоби бор халқ ҳеч қачон йўлидан адашмайди, бировга қарам бўлмайди. Улуғ аждодларимизнинг ҳаёти бунга мисол. Улуғларимиз яратган бебаҳо асарлар бугун дунё маърифатига нур сочиб турибди.\nБугунги тадбирда биз юрт посбонлари билан учрашиб, улар билан шу мавзуда дилдан суҳбат қурдик. Суҳбат жараёнида чегарачиларимизнинг бадиий адабиётга қизиқишини, китобсеварлигини билдик. Бундай учрашувларни кўпроқ ташкил этиш ўзаро дўстликни, китобхонликни оширишга хизмат қилади.


Тошкентдаги дов-дарахтлар хавф остида\nЗараркунанда ҳашаротлар хуружи туфайли Тошкент шаҳридаги дарахтлар хавф остида қолаётгани айтилмоқда.\nТабиатни муҳофаза қилиш қўмитаси қошидаги мутахассислар гуруҳи бир неча тумандаги дов-дарахтни синчиклаб текшириб чиққан.\nТафтишларда бевосита иштирок этган, экология мавзусига ихтисослашган журналист Наталия Шулепинанинг Sreda.uz нашри орқали маълум қилишича, зараркунандалар ҳужумидан танаси илма-тешик бўлган чинор, эман, заранг, арча каби дарахт ва буталар аниқланган.\nИлгари пўстлоқхўр қўнғизлар асосан юмшоқ танали дарахтларга қирон келтирган бўлса, эндиликда зараркунандалар қаттиқ танали дарахтларга ўтгани айтилмоқда.\nАзим чинорлар нидоси\nПойтахтнинг Муқимий кўчасига йўли тушганлар кўкка бўй чўзган азим чинорларга кўзи тушмай қолмайди.\nМутахассислардан иборат гуруҳ кўрик пайти бу ердаги аксар чинорлар танасига зараркунанда ҳашаротлар ин қурганини қайд этган.\nШунингдек, экспертлар Чилонзор тумани Қатортол мавзесидаги чинорларни ҳам кўздан кечирган.\n– Одамлар янги уйларга кўчиб келган пайтда, бу ўтган асрнинг 60-йиллари эди, чор-атроф тақир чўлдек эди. Янги кўчиб келган аҳоли ҳудудга чинор эккан. Бу дарахт ўсиш суръати бўйича теракдан кейинда туради. Кўчатлар бир йилда 1,5-2 метр ўсади. Икки минг йилгача яшайди, - дейди журналист Шулепина.\nМазкур туманда яшовчи Абдуворис исмли отахонга кўра, чинорлар бу ҳудуд микроиқлимини мўътадил сақлашга хизмат қилмоқда.\n– Соя-салқин беришда чинорга тенг келадигани кам. Танаси бақувват, шохлари тарвақайлаб ўсади, ерга тангадек офтоб нури туширмайди. Ундан ташқари, яхшигина микроиқлим яратади. Агар эътибор берсангиз, Қатортолда ҳаво ҳарорати ҳатто саратонда ҳам марказга қараганда салқинроқ бўлади. Буям шу чинорлар шарофатидан, – дейди Абдуворис ота.\nШулепинага кўра, Қатортолдаги чинорлар орасида ҳам ҳашаротларга ем бўлганлари талайгина.\nОзодлик билан суҳбатлашган зоолог олим бир неча йил олдин Амир Темур хиёбонидаги чинорлар кесилишидан тегишли хулоса чиқариб, қолганларини асраш зарурлигини айтади.\nЭслатиб ўтамиз, 2009 йилнинг ноябрида Тошкентнинг Амир Темур хиёбонидаги 100 ёшдан ошган чинорлар ҳеч бир изоҳсиз арралаб ташланганди.\n“Импорт” бўлаётган зараркунандалар\nСоҳа олимларига кўра, “червец” деб аталган ҳашарот илгари Тошкентда учрамаган.\nМаҳаллий журналист ушбу зараркунанда импорт қилинаётган кўчатлар билан бирга келаётганини тахмин қилади.\n– Червец Тошкентда пайдо бўлиб қолганига кўп бўлгани йўқ. У чет элдан келтирилган ниҳоллар билан биргаликда кириб келди. Тез урчиш хусусиятига эга. Айниқса, бу ҳашарот игнабарглиларни еб битиради, - дейди Шулепина.\nУ четдан келаётган ўсимликларни жиддий текширувдан ўтказиш зарурлигини таъкидлайди.\nКимёвий дорилаш тўхтатиб қўйилган\nИсми ошкор қилинишини истамаган зоолог олимга кўра, охирги пайтларда Тошкент шаҳридаги дарахтларни кимёвий дорилаш деярли тўхтатиб қўйилган.\n– Дарахтларни битталаб текшириб чиқишга тўғри келади. Касал текканларини даволаш, қолганларини кимёвий дорилаш зарур, - дейди зоолог олим.\n2003 йилга қадар Тошкент шаҳар ободонлаштириш бошқармаси таркибида ўсимликларни муҳофаза қилиш хизмати фаолият юритган.\nЖурналист Шулепина дарахтларни асраш чораларини кучайтириш учун ўсимликларни муҳофаза қилиш хизматини тиклаш зарур, деб ҳисоблайди.\nСоҳа мутахассиси эса одамлар соғлиғи ўсимликлар саломатлигига боғлиқ эканини урғулайди.\n– Яшил ўсимликлар бу мисоли шаҳарнинг ўпкаси. Тоза ҳаво, кислород беради-да. Тасаввур қилинг, битта чоғроқ дарахт йилига 40 кг, қалин шох-шаббалиси 68 кг гача чанг-тўзонни ютади. Демак, битта дарахт касал бўлса, бундан ўнлаб одам зарар кўради! - дейди зоолог олим.\nТабиатни муҳофаза қилиш қўмитаси Тошкент шаҳар бошқармасига кўра, пойтахтнинг 35 фоиз ҳудуди ёки 15200 гектар ер яшил майдонлардан иборат.\nШаҳарда 220 дан зиёд дарахт ва бута ўсади. Арча, чинор, эман, жўка, терак, қайрағоч ва каштан кенг тарқалган дарахтлар саналади.\nЭътиборсизлик – жиноятга тенг\nМамлакат қонунчилигига мувофиқ, ўсимликлар олами зарарланишига эътиборсизлик жиноят, дея малакаланади.\nЖиноят кодексининг 199-моддасига кўра, ўсимликлар зараркунандалари билан кураш талабларини бузиш энг кам ойлик иш ҳақининг 50 бараваридан 100 бараваригача жарима, 5 йилгача муайян ҳуқуқдан маҳрум қилиш, 3 йилгача ахлоқ тузатиш ишлари ёки 3 йилгача озодликдан маҳрум қилиш билан жазоланади.


Путин ва Зеленский нима ҳақида суҳбатлашгани маълум қилинди | Ўзбекистон ва жахон янгиликлари\nДунё 12 июль 14:25 838\nРоссия президенти Владимир Путин Украина президенти Владимир Зеленский билан илк бор телефон орқали суҳбатлашди.\nРоссия етакчиси матбуот котиби Дмитрий Песковнинг маълум қилишича, мулоқот ўтказиш ташаббуси Украина томонидан билдирилган.\nДмитрий Песковга кўра, икки давлат раҳбарлари Донбассдаги можарони тартибга солиш масалаларини муҳокама қилишган.\nШунингдек, у Путин ва Зеленский “икки томондан ушлаб турилганлар шахсларни” қайтариш бўйича эксперт даражасидаги ишни давом эттиришга келишиб олишганини таъкидлади.\n“Шунингдек, норманд форматида алоқаларни давом эттириш имконияти муҳокама қилинган”, – деб иқтибос иқтибос келтиради Песков сўзларидан РИА Новости.\nУкраина президенти матбуот хизматида ўз навбатида суҳбатнинг асосий мавзуси “асирда ушлаб турилган ҳарбий денгизчиларни озод қилиш” бўлгани хабар қилди.\n“Шунингдек, гап Россия ҳудудида сақланаётган Украинанинг бошқа фуқароларини қайтариш ҳақида борди”, – дейилади Украина президенти матбуот хизмати хабарида.\nИлгарироқ Зеленский Путинга Минскда учрашув ўтказишни таклиф қилган эди. У бу учрашувда АҚШ, Франция, Британия ва Германия раҳбарлари ҳам иштирок этишлари кераклигини маълум қилган эди. Лавров Зеленскийнинг Путин билан учрашув ўтказиш тўғрисидаги таклифига изоҳ бериб, Россия Украина шарқидаги можарони ҳал қилиш бўйича таклифларни кўриб чиқишга тайёр эканини билдирган эди.\nПутиннинг ўзи эса Зеленскийнинг таклифига изоҳ бериб, Россия Донбассдаги можарони ҳал қилишнинг бирорта форматидан бош тортмаганини эслатиб ўтган. У бундай учрашувга пухта тайёргарлик кўрилиши кераклигини қўшимча қилган.


Республика Офтальмология шифохонаси\nЎзбекистон Республикаси Соғлиқни сақлаш вазирлигининг Республика офтальмология шифохонаси Республикада энг янги тиббий технологиялар асосида аҳолига юқори сифатли ёрдам кўрсатиб келади. 1977 йил 12 ноябрда Ўзбекистон Республикаси Соғлиқни сақлаш вазирлигининг №923 сонли буйруғи асосида офтальмология шифохона мақомини олди ва Республика офтальмология шифохонаси дея номлана бошланди.\nШифохона замонавий асбоб ускуналар билан жиҳозланган бўлиб, бу ўз навбатида офтальмологик касаликларни даволаш бўйича мамлакатимиз аҳолисига сифатли тиббий ёрдам кўрсатишни таъминлайди.\nРОШда ихтисослаштирилган марказ бўлиб, бу ерда ҳар йили 50 дан ортиқ катта ва кичик ёшдаги мижозлар учун консультатив диагностика бўлими фаолият кўрсатади. Ушбу даволаш муассасаси кўп йўналишлар бўйича фаолият олиб боради.\n1. Консультатив-диагностика бўлими;\n2. Лазер хирургияси и функционал диагностика бўлими;\n3. Болалар офтальмопатология бўлими;\n4. Кўз микрохирургия бўлими;\n5. Травматология бўлими;\n6. Витреоретинал хирургия ва офтальмодиабет бўлими;\n7. Реконструктив хирургия ва офтальмопластика бўлими.\nСтационар бўлимларида йилига 6 мингга яқин беморлар келиб даволанади, у ерда 112 та койка ташкиллаштирилган.\nПоликлиникада стационар хизматнинг такомиллашуви, ташҳис ва даволашда янги услубларнинг жорий этилиши, замонавий техника билан жиҳозланиши ҳамда соҳа мутахассислари малакаларининг ошиши беморларни стационар шароитида 6 кун сақлаш ютуғига эришилди.\nХозирда клиникада 2 нафар тиббиёт фанлари доктори, 7 нафар тиббиёт фанлари номзоди, 27 нафар олий тоифадаги шифокорлар фаолият кўрсатади. Шифохона ходимлари Республика ва халқаро миқёсида ўтказилган офтольмология соҳасига оид конференция ва симпозиумларда иштирок этиб, фахрли дипломларни қўлга киритишган.\nАсосий илмий ютуқлар\nШифохонада хорижий мамлакатларда ишлаб чиқарилган юқори технологияли диагностика ускуналари билан жиҳозланган.\nРОШ лазер усулидан фойдаланган ҳолда офтальмопотологиянинг турли кўринишларини даволашда етакчи ҳисобланади. РОШнинг лазер хирургияси ва функционал диагностика бўлимида олти камера бурчагининг потогинетик механизм блокадасига боғлиқ бўлган илк ёпиқ бурчакли глаукоманинг лазер технологиясига мўлжалланган янги потогинетик принципларни ишлаб чиқди.\nРОШнинг болалар бўлимида аккомодация, амблиопия, узоқни яхши кўролмаслик, бинокуляр кўриш қобилиятининг бузилиши ҳамда амитропия ҳолатида энг мақбул усулда даволаш ишлари олиб борилади. Бу ерда шунингдек, жаҳон даражасидаги самарали операциялар жумладан, ғилайликнинг жарроҳлик йўли билан тўғирлаш, узоқни кўра олмайдиган ҳолатларда кўзнинг оқ пардасини операция қилиш, эгилувчан катаракт интраокуляр линзаларининг имплантацияси, турли кўринишдаги оптик реконструктив операция, кўзни протезлаш ҳамда барча турдаги витреоретинал аралашувлар олиб борилади.\nРОШнинг микрохирургик бўлими дунёнинг етакчи фирмаларида ишлаб чиқарилган турли модефикацияли эластик инраокуляр имплантациялар мавжуд бўлган гинезали катарактларининг микроинвазив ва ультра товушли жарроҳлик операциялари олиб борилади.\nБўлимда шунингдек, очиқ ва ёпиқ бурчакли глаукомалар, жумладан, микроинвазивли чуқур склеуктомиянинг хирургик даволанишидаги барча спектрлари, ҳамда витрохрусталь блокли ёпиқ бурчакдаги глаукомада кўз гавҳарини олиб ташлаш операциялари олиб борилади.\nРОШда Республикада ягона бўлган витреоретинал ва офтальмодиабет бўлимлари мавжуд бўлиб, у ерда кўз пардаси ва шишасимон қоплама паталогияси мавжуд бўлган беморларга сифатли ёрдам кўрсатилади. Бўлимда оптик-реконструктив операция, ПФОС тампонадлари, эндолазеркоагуляция эластик интраокуляр линза ИОЛ имплантацияли ФЭК, газ ва ҳаво аралашмаси мавжуд силикон ёғларидан фойдаланган ҳолда экстрасклерал ва эндовитреал хирургиялари олиб борилади. РОШда болалар шифохона ҳисобидан бепул витреоретинал аралашувининг барча хизматларидан фойдаланишлари мумкин.\nРеконструктив хирургия ва офтальмопластика бўлими Бошқирдистон Респуликасидаги Бутунроссия маркази билан яқин ҳамкорликда турли патологияларда, параорбитал йўналишларда, конъюнктивал, кўзлардаги жароҳатлар, термик ва кимёвий куйишлар бўйича ҳеч қаерда такрорланмайдиган операциларни ўтказди. Бўлимда ўз навбатида кўзни протезлаш амалиёти ташкиллаштирилди.\nРОШ мамлакатимизда истифомат қилувчи аҳолига кўз касалликлари бўйича шошилинч ёрдам кўрсатиш бўйича тан олинган етакчи шифохонадир. Стационарда яратилган шароитлар ва юқори малакали кадрлар хизмати, кўз жарроҳатларининг энг оғир шаклларини ҳам даволаш имконини яратди.\nЎзбекистон Ресубликаси Соғлиқни сақлаш вазирлиги РОШнинг муҳим йўналишларидан бири - бу жарроҳлик операцияси жараёнида кўз гавҳари тўқималарига иложи борича камроқ жарроҳат етказган ҳолда, олд ва орқа қисмини кесишнинг метроинвазив усулини қўллашдан иборат.\nКлиника доимо МДҲ ва хорижий мамлакатларнинг етакчи ортопедия клиникалари билан, жумладан “Кристалл” ўзбек-америка клиникаси , академик С.Н. Федоров номидаги ФГУ МНТК «Кўз микрохирургияси», Бутун Россия кўз ва пластика хирургия маркази (Уфа, Бошқирдистон) ҳамда Жанубий Корея, Германия, Исроил сингари давлатларнинг кўз клиникалари билан доимо ҳамкорликда иш олиб боради келмоқда.\nТашкилот номи: Республика Офтальмология шифохонаси\nРаҳбар: Валиева Клара Саидовна\nМанзил: Зиёд кўчаси 12 уй


ЭҲТИЁТСИЗЛИК – КУЛФАТ КЕЛТИРАР! - AUZ.UZ\nЭҲТИЁТСИЗЛИК – КУЛФАТ КЕЛТИРАР!\nЁнғинлар ва бошқа фавқулодда ҳолатлар фуқароларниинг куйиши ва бошқа тан жароҳати олиши, хатто ҳалок бўлиши ҳамда кўплаб моддий зарар кўриши билан якун топмоқда. Ушбу ёнғинлар ва фавқулодда ҳолатларни келиб чиқиш омиллари ўрганилганида, кўп ҳолларда фуқароларнинг эътиборсизлиги сабабли эканлиги аниқланмоқда.\nЁнғин. Бу сўз оддий эшитилсада, кўпчиликни ваҳимага солади. Хўш, шундай экан, нега унинг содир бўлишини олдини олмаймиз? Нохушликка йўл қўймаслик ҳаммамизнинг ўз қўлимизда. Эътиборсизлигимиз туфайли яқинларимиз озор чекса, айтинг, ким ўзини кечира олади? Очиқ оловдан фойдаланишда эҳтиётсизлик, айрим ҳолларда эса ёш болаларни қаровсиз қолдирганимиз ёки бепарволигимиз (электр кабелларини эскириши) оқибатида ёнғин содир бўлиб, яқинларимиз тан-жароҳати олиб катта миқдорда моддий зарар кўришимизга сабаб бўлмоқда.\n2020 йилнинг шу кунига қадар туман ўрамида 23 та ёнғин ҳодисалари содир бўлиб, 3 миллиард 122 миллион 851 сумдан ортиқ моддий зарар кўрилди. 7 сентябрь куни Чимбулоқ МФЙ Янги чек кўчасида яшовчи Тошатова яшаш хонодонида содир бўлган ёнғин натижасида 126 865 000 сўм зарар кўрган. Қўшнилари Шерматова ва Абдувосидовларнинг хонадонида ёнғинга қарши девор бўлмаганлиги туфайли ёнғин тарқалиб, бири 128 096 000 сўм иккинчиси 14 575 000 сўм моддий зарар кўрган. Ёнғиннинг умумий зарар миқдори 269 536 000 сўмни ташкил қилган. Бундай мисолларни кўплаб келтиришимиз мумкин, буларни олдини олиш мақсадида хавфсизлик қоидаларини яна бир бор эслатиб қўймоқчимиз.\n- хонадонингизда носоз электр қурилма ва иситиш мосламаларидан асло фойдаланманг;\n- кўмир ёқилғисидан фойдаланишда иситиш печларни созлиги, мўриконини тозаланганлигига алоҳида эътибор қаратинг;\n- хонага ўрнатилган иситиш печлари мўриконини ўрнатишда хавфсизлик талабларига риоя қилиш ва мутахассис кўригидан ўтказиш;\n- хонадонингизга ўтказилган электр симларини доимий назорат қилиб боринг, яроқсиз ва эскирган электр симларини олиб ташлаб, янгилаш чораларини кўринг;\n- электр симларини ёнувчи материаллар орасидан, ёғочларга ўраб ҳамда том ичидан олиб ўтилишига йўл қўйманг;\n- хонадонингизда электр тармоғига уланган телевизор, радио ва бошқаларни назоратсиз қолдирманг;\n- маиший электр иситиш ускуналаридан ҳамда овқат тайёрлашга, чой қайнатишга ва хонани иситишга мослаштирилган қўлбола ясалган электр иситиш печларидан фойдаланманг;\n- носоз бўлган (таъмирланмаган) ёки ўз жойидан чиқиб кетган розеткалардан, чироқ ўчиргичлари ва бошқа электр мосламалардан фойдаланманг;\n- махсус ҳимоя қопқоқлари бўлмаган электр ёритгичлардан фойдаланманг;\n- ёниқ ҳолда электр жиҳозларини назоратсиз қолдирманг (музлатгичлардан ташқари);\n- ёниб турган иситиш печ ва бошқа қурилмалар устида кийим-бошларингизни қуритманг;\n- табиий газ тармоқларини ёниқ ҳолда назоратсиз ташлаб қўйманг, резина шлангдан фойдаланманг;\n- газ ҳидини сезсангиз электр қурилмаларни ёқиб юборманг, очиқ оловдан фойдаланманг! Дераза ва эшикларни очиб, хонани шамоллатинг! Дарҳол «104» газ хизматига хабар беринг;\n- ёш болаларни табиий газни ёқишларини буюрманг, гугурт ўйнамасликларини олдини олинг ва уларни қаровсиз колдирманг;\n- уйингизни том қисмига хас-ҳашакларни босиб қўйманг, қўрғонда хас-ҳашакларни ёқиб, назоратсиз ташлаб қўйманг;\n- Ёнғин рўй берганда 101 га хабар бериш, ёнаётган жисмларни ўчириш, инсонлар ҳаётини сақлаб қолиш чораларини кўринг!\nАгар тутун хонага тўпланиб қолган бўлса унда имкони борича полга яқин жойларни эгаллашингиз лозим. Чунки, бу ерда ҳамиша тоза ҳаво бор, намланган даст рўмолча ёки сочиқ билан оғиз ва бурнингизни ёпиб нафас олинг. Имкони борича дераза олдига туриб олинг, чунки ёнғин - қутқарув ходимлари Сизни хонада эканлигингизга ишонч ҳосил қилишлари керак.\nХўжаобод тумани ФВБ ФВДТ ва ФМ бўлинмаси бошлиғи лейтенант.


Ўзбекистонда 30 декабрь куни кузатиладиган об-ҳаво маълумоти эълон қилинди - Bugun.uz\n07:03 | 30-12-2021\n«Ўзгидромет» хизмати республика ҳудудида 30 декабрь, пайшанба куни кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3–8 метр/секунд тезликда эсади. Ҳарорат кечаси 1–3 даража совуқ, кундузи 8–10 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 0–5 даража совуқ, кундузи 8–13 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 0–5 даража совуқ, кундузи 8–13 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 3 даража совуқ–2 даража илиқ, кундузи 10–15 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5–10 метр/секунд тезликда эсади. Ҳарорат кечаси 2–7 даража совуқ, кундузи 4–9 даража илиқ бўлади.


Адабиётда акс этган ҳаёт - Уч илдиз\nby Тўлқин Эшбек · 03.03.2021\nҲаётимизда юз бераётган воқеликлар бадиий адабиётда ўз аксини\nтопаверади. Демак, бадиий адабиёт — катта ҳаёт мактабидир. Шундай экан, ёшлар ўртасида миллий адабиётимизни, китобхонликни мунтазам равишда кенг тарғиб этиб боришимиз зарур. Ўзбекистон Ёзувчилар уюшмасида ўтказиладиган ҳар бир тадбир ёшлар учун катта адабий сабоқ, маҳорат мактаби бўлади. Шуни назарда тутган ҳолда халқ депутатлари Олмазор туман Кенгаши депутати Тўлқин Эшбек яқинда уюшма Наср кенгашининг 2020 йил якунларига бағишланган ҳисобот йиғилишида «бундан буён ҳар ярим йилда шундай йиғилиш ўтказиш мақдсадга мувофиқ» деган таклифни илгари сурди.\nҚуйида мазкур йиғилиш тафсилотлари билан танишинг.\nИжодий фаолият таҳлил қилинди\nЎзбекистон Ёзувчилар уюшмасида Наср кенгашининг 2020 йил якунларига бағишланган ҳисобот йиғилиши ўтказилди.\nКенгаш аъзолари иштирокидаги йиғилишда ўтган даврдаги фаолиятга назар ташланиб, фикр ва мулоҳазалар ўртага ташланди. Унда 2020 йилда нашрга тавсия этилган романлар, қиссалар, ҳикоялар ва ижтиомий тармоқларда эълон қилинган насрий асарлар таҳлил қилинди.\n– Наср кенгаши аъзолари ўтган йилда пандемия сабаб ўз фаолиятини онлайн шаклда олиб борди, – дея таъкидлади кенгаш аъзоси, ёзувчи Собир Ўнар. – Ҳозирга қадар кенгашга муаллифлардан 34та йирик ҳажмли асар келиб тушди ва уларнинг аксариятига фикрлар билдирилди. Зарур ҳолларда таниқли адабиётшунослар, ёзувчилар, кенгаш аъзолари томонидан тақризлар ёзилди, хулосалар берилди. Жумладан, ёзувчи Сойим Исҳоқнинг 3 китобдан иборат “Қиёматга қолмаган қасос” романи баҳс-мунозаралардан сўнг Ғафур Ғулом номидаги нашриёт-матбаа ижодий уйида чоп этиш учун тавсия этилди. Эврил Туроннинг “Оқгул” романи ва “Олтин ўлка” эссесидан иборат китоби нашрга тавсия этилди. Қашқадарёлик адиб Акмал Саййиднинг тарихий мавзудаги йирик ҳажмдаги 2 романи, андижонлик ижодкор, ёзувчилар уюшмаси аъзоси Фарид Усмоннинг “Бобур подшоҳ” романи, андижонлик яна бир адиб Дурбек Қўлдошевнинг “Ломоносов келармиш” қиссалари учун кенгаш хулосалари тақдим этилди. Бундан ташқари яна 29та қўлёзма хусусида муаллифлар билан мулоқотлар олиб борилди.\nҒалабанинг 75 йиллиги муносабатини билан фронт ортида матонат кўрсатган юртдошларимиз ҳақидаги асар – Ўзбекистон халқ ёзувчиси Одил Ёқубов қаламига мансуб “Эр бошига иш тушса”, Вали Ғафуровнинг “Вафодор”, Александр Бекнинг “Волокаламск йўлида”, Ҳамид Бурҳоннинг уруш қаҳрамони Мамадали Топиболдиев тўғрисидаги “Кўприк” тарихий-бадиий романлари, Амриддин Бердимуродовнинг “Ватан ҳаққига муножот” номли мақолалар тўплами, Нурали Қобул таржимасидаги Чингиз Айтматовнинг “Болалигим” қиссалари нашрга тайёрланиб, чоп этилди. Мазкур асарларнинг аксариятига кенгаш аъзолари муҳаррирлик қилишгани айтиб ўтилди.\n– Ўтган йилимиз пандемия бўлишига қарамасдан, ижодий жараёнга бой бўлди, – дейди филология фанлари доктори Шавкат Ҳасанов. – Хусусан, ёзувчи Фармон Тошевнинг Наср кенгаши муҳокамасига топширилган “Юракдаги санчиқ” қисса ва ҳикоялар тўплами нашриётга берилди. Ёзувчи Нормурод Норқобиловнинг “Қора бўри” қиссалар тўплами, Маъмура Зоҳидованинг “Бойчечак” қиссаси нашрга тайёрланди. Албатта, бу каби тўпламларни жуда кўплаб келтиришимиз мумкин.\nЙиғилишда сўзга чиққан, филология фанлари номзодлари Машкура Шералиева, Марҳабо Қўчқорова Ўзбекистон халқ ёзувчилари Шукур Холмирзаев ва Эркин Аъзамнинг танланган асарлари нашрга тайёрланганини, Шукур Холмирзаевнинг ижодига бағишланган илмий конференция ЎзРФА Ўзбек тили, адабиёти ва фольклор институти, Термиз давлат университети ҳамда уюшма билан ҳамкорликда ўтказилгани ҳақида гапириб ўтишди. Шунингдек, бошланган илмий мулоқотлар махсус телеграм канал орқали ёш олим ва ёзувчилар ўртасида ҳамон давом этаётгани, ҳар икки ёзувчининг ҳаёти ҳамда ижодий фаолиятига бағишланган тадбирлар Ёзувчилар ушмасида ўтказилиб, унда адиблар, олимлар, атоқли адибларнинг шогирдлари билан бир қаторда Наср кенгаши аъзолари ҳам фаол қатнашаётгани айтиб ўтилди.\nҲисобот йиғилишида ўтган йилдаги фаолиятга оид ютуқ ва камчиликлар юзасидан тегишлича хулосалар чиқарилди.\n60-йиллар. Адабиётнинг мав?еи баланд. Анчайин “ўрта?ол” асарлар ?ам ў?илар эди. Китобхон адиблардан “?аётда мавжуд-у, адабиётда акс этмаган” муаммоларнигина эмас, ўша муаммолар гирдобида чул?анган: йўл излаган, изтироб чеккан инсонлар ?иёфасини ?ам кўришни, уларни кузатиб – улардан нималарнидир ўзлаштиришни, пировард, бу жараёнда “бадиий зав?” олишни истар эди.


11:52 18 Октябр 2019\n17:45 12.09.2018 Ҳавола олиш\nЎзбекистонда биринчи кроссовер - Chevrolet Captivaни ишлаб чиқариш тўхтатилмоқда.\nТОШКЕНТ, 12 сен – Sputnik. Куни кеча GM Uzbekistan Captiva моделини ишлаб чиқариш тўхтатилиши ҳақидаги хабарларни расман тарқатди.\nҲақиқатдан ҳам 11 йил олдин бозорга чиқарилган ушбу автомобилнинг "пенсияга" чиқиш вақти ҳам келгандир. Бугун ҳеч қандан автомобил конвейерда бунча узоқ "яшамайди". Хўш, биз ушбу автомобил ҳақида яна нималарни биламиз?\nChevrolet Captiva Ўзбекистон бозорида расман сотилган биринчи кроссовер бўлди.\nТошкентда янгиланган "Chevrolet Captiva" намойиш этилди\nРоссия ва Ўзбекистонда эса Captiva тақдири анча омадли бўлди.\nНима бўлганда ҳам Жанубий Кореяда Captiva ўрнига айнан Chevrolet Equinox сотилмоқда. Ушбу факт бизнинг ишончимизга янада кўпроқ ишонч қўшди. Қуйида Equinoxнинг бир неча фотосуратларини келтирамиз.


13:05 / 06.10.2016\nНью-Йорк фонд биржасида Twitter микроблогларининг сервис акциялари 9 фоизга тушиб, бир акция баҳоси 22,58 долларни ташкил қилди. Бу ҳақида биржа маълумотларига асосланиб, "Газета.ru" нашри хабар берди.\nSalesforce, Microsoft ва Verizon компаниялари Twitter харидига қизиқиш билдиришган. Bloomberg'нинг қайд қилишича, ижтимоий тармоқнинг баҳоси 16,7 миллиард долларни ташкил этади.\nБундан аввал Reuters агентлиги Twitter микроблоглари сервиси сотувига доир музокаралар 2016 йилнинг октябрида ниҳоясига етиши ҳақида хабар берганди. Ижтимоий тармоқ раҳбарияти ўзининг салоҳиятли харидорларига музокараларни 27 октябрга қадар тугаллаши ҳақида маълум қилган. Бу вақтгача компания учинчи чорак учун ҳисоботини чоп этади.\nTwitter ижтимоий тармоқ харид акция


Жараён 03 December 2018 17:53 306\nҲуқуқшунос Хушнудбек Худойбердиевнинг ёзишича, давлатимиз раҳбарининг 2018 йил 30 ноябрдаги ПҚ-4041-сонли қарорига биноан, Корея Республикасининг Тошкент шаҳрида Аджу университети ташкил этилди.\nУниверситетда 2019/2020 ўқув йилида бакалавриатнинг “Архитектура”, “Электротехника” ва “Қурилиш инжиниринги” таълим йўналишлари бўйича кадрлар тайёрланади;\nЎзбекистон Банк-молия академиясида Аджу университетининг (Корея Республикаси) магистратура мутахассисликлари бўйича бошқарув кадрларини тайёрлаш бўйича Иқтисодиёт ва бизнес олий мактаби очилади;\n2019/2020 ва 2020/2021 ўқув йилларида ўқишга қабул қилинган талабалар - Ўзбекистон фуқаролари учун улар Университетни тамомлагунига қадар Ўзбекистон Давлат бюджети ҳисобидан контракт суммасининг республикадаги бошқа давлат ОТМларида тегишли таълим йўналишларида ўқитиш қиймати миқдоридан ортиқ қисмини тўлаб бериш кўринишида давлат кўмаги тақдим этилади, контракт юридик шахслар - салоҳиятли иш берувчилар томонидан тўланиши ҳоллари бундан мустасно;\nдавлат кўмаги тақдим этилган Университет битирувчилари республиканинг давлат ташкилотларида камида уч йил ихтисослиги бўйича ишлаб бериш шарти билан ишга тақсимланади;\nмахсус стипендиялар бериш орқали Аджу университетига (Корея Республикаси) ва соҳага ихтисослашган хориждаги бошқа етакчи таълим муассасаларига стажировка ўташга юбориш учун энг истиқболли талабалар танлов асосида танлаб олинади;\nТошкент шаҳрида жойлашган касб-ҳунар коллежларидан бирининг бино ва иншоотлари Университетга бепул фойдаланиш учун берилади.\nМаълумот учун: Жанубий Кореянинг Аджу университети халқаро рейтингларда TOP-1000га кирган. Хусусан:\nARWU рейтинг бўйича - 501-600-ўринда\nQS рейтингда - 651-700-ўринда\nTHE рейтингда - 801-1000-ўринда


Саудия Арабистонидаги «Бухорийлар» ва «Туркистонийлар»\nМусулмонларнинг муқаддас шаҳарлари бўлган Макка ва Мадина зиёрати ислом динининг арконларидан биридир. Саудия Арабистони (1932 йилдан шу ном билан аталади) давлати ҳудудида жойлашган бу шариф шаҳарларга ҳар йили 3 миллион мусулмон ҳаж зиёрати учун боради. Мамлакат хазинасига ҳожилар ҳисобидан бир йилда 8-10 миллиард АҚШ доллари миқдорида даромад тушаяпти.\nИслом дини Арабистон ярим оролида вужудга келиб, илк бор ўша ҳудудда тарғиб қилинган бўлсада, ислом маънавияти ва диний илмлар биз истиқомат қилаётган минтақада ўзининг юқори чўққисига кўтарилди. Имом ал-Бухорий, ат-Термизий, Абдуқодир Марғиноний, Аҳмад Яссавий, Нажмиддин Кубро, Абдухолиқ Ғиждувоний, Хожа Баҳовуддин Нақшбандий каби улуғ инсонларнинг таълимоти ер юзидаги 120 мамлакатда яшовчи миллионлаб мусулмонлар орасида юксак ҳурматга сазовордир.\nЎтган асрларда тахтдан ағдарилган ёки ҳукмдорлик рутбасидан тушган хон ва амирлар ислом динининг фарзларидан бири бўлган Макка ва Мадина ҳажи сафарига отланганлар. Уларнинг баъзиларига ҳаж зиёрати насиб этган, баъзилари йўлдаёқ душманлари томонидан маҳв этилган, баъзилари эса, қайтишда ўзга юртларда ҳаёт билан видолашган. Улуғбек Мирзо, Комрон Мирзо, Нодирмуҳаммад, Худоёрхон кабиларнинг тарихий тақдирларини эсласак фикримиз янада ойдинлашади. Қўқон хонлигининг сўнгги ҳукмдори Худоёрхон 1877 йилда Оренбург шаҳридаги (Россия) тутқинликдан қочиб, Бухоро амирлигига ўтиб, Қобул-Бомбей-Боғдод йўналиши орқали Маккага етиб келган. Ҳаж фарзини адо этганидан сўнг, Боғдодга қайтиб бир қадар яшаган Худоёрхон Лондонда, (Англия) қиролича Виктория ҳузурида бўлиб, 12 та чет эл мамлакат вакиллари иштирокидаги кенгашда ўзининг арз-додини баён қилади. Лекин Лондон-Петербург музокаралари натижасиз тугаганидан сўнг, она юртига қайтмоқчи бўлади. «1882 йил Ҳирот шаҳри (Афғонистон) яқинидаги Каррух қишлоғида ўпка касаллигидан оғриб мусофирликда вафот этди. Ҳирот беги Қундузхон унинг ҳамёнидаги 100 тиллани ҳам олиб қўйган»(1). Ҳаж сафари насиб қилмаган ҳукмдорлар ва бадавлат туркистонликлар Макка ва Мадина шаҳрида хайрли иш қилиб ном қолдириш мақсадида бирор-бир савоб ишни бажарганлар. Бу ўринда Аштархоний ҳукмдор Имомқулихоннинг (ҳукмронлик йиллари 1611-1642 йиллар) Мадина шаҳрида чорбоғ, Маккадаги Каъбага киравериш дарвозасида олтин ва кумуш тутқичли ёғоч зина қурдирганлигини эслаш мумкин. «ХIХ аср охири ХХ аср бошларида машҳур маҳаллий саноатчи бойлардан бўлган андижонлик Миркомил Мирмўминбой ҳожи ўғлининг (1860-1919) отаси Мирнодирбой Ҳожиев вафоти олдидан 15 фарзандига меросини тақсимлаб туриб, бир ният билан 30 минг сўм ажратганини, бу маблағ ҳисобига Макка ва Мадина шаҳарларида бир мусофирхона бунёд этилишини васият қилган»(2).\nЧоризм мустамлакаси даврида ҳам Туркистон ўлкаси мусулмонлари Макка ва Мадина ҳажига бориб турган. 1880-1900 йилларда ўртача ҳисобда ҳар йили 3-5 минг сонли туркистонликлар ҳаж зиёратига борар эди.\nҲаж зиёратига борган миллатдошларимиздан айримлари тижорат қилиш ва бошқа сабабларга кўра Арабистонда муқим яшаб қолишган. Баъзи ҳолларда мустамлака Туркистонига қайтмаслик мақсадида Ватан сифатида бирор-бир Шарқ мамлакати танланарди. Лекин, бу кам учрайдиган ҳолат бўлиб, Арабистонда «ўзбек диаспораси»нинг вужудга келиши Совет тузумининг ноинсоний сиёсати ва мислсиз қатағонлари билан боғлиқдир.\nСовет жамиятида зиддиятларга тўла, ХХ асрнинг 20-30-йилларида ўзбек миллати вакилларидан минг-минглаб кишилар хорижий мамлакатларга, жумладан Арабистонга чиқиб кетишга мажбур бўлганлар.\nТадқиқотлар шуни кўрсатадики, Арабистонга бориб қолган ўзбеклар асосан, аввал Афғонистон ва Хитой Халқ Республикаси ҳудудида яшаганлар. Архив ҳужжатларининг маълумотича «ХХ аср 60-йилларида Саудия Арабистони ва Миср Араб Республикасида 37 минг сонли туркистонликлар яшаган»(3). Манбаларда ўзбек, тожик, туркман, қирғиз, қозоқлар биргаликда бир ном билан «туркистонликлар» деб аталади. Юртдошларимиз ўзларининг исм-шарифларига у ёки бу шаҳарларимиздан бирини қўшиб айтишган. Шунинг учун улар «Бухорий», «Фарғоний», «Андижоний», «Самарқандий», «Марғилоний», «Насафий», «Намангоний» деб ўзларини таништиришлари бежиз эмас.\nКўп ҳолларда эса ватандошларимиз Ўрта Осиёдан эканликларини билдириш мақсадида «Туркистоний», «ал-Бухорий» номларини ўз исм-шарифларидан кейин қўшиб қўядилар.\nИслом дунёсида Имом ал-Бухорийнинг мавқеи ва обрўлари шу қадар баландки, Ўзбекистондаги қайси гўшадан юртдошларимиз келиб чиқмасин, уларни «Бухорийлар» деб аташади. Саудия Арабистонида ҳам «Бухорийлар» кўпчиликдир. Аввало, ҳозирда Саудия Арабистонидаги ўзбеклар сони ҳақида бир оз мулоҳаза билдириб ўтсак. Биз учратган китоб ва мақолаларда улар ҳақида турлича маълумот берилади.\n«Муборак ҳаж сафари» китобининг муаллифи Нуриллохон Ҳожи Абдуллоҳ ўғли «Саудияда 400 минг атрофида ўзбеклар яшайди»(4),-деб ёзади. Саудия Арабистони фуқароси, муҳожир ўзбек, марҳум Абдулвоҳид Ясса: «Жон кетар, ватан кетмас» мақоласида: «Бу мамлакатда 350 минг ўзбек, қозоқ, туркман ва тожиклардан иборат туркистонликлар бор»(5),-деб қайд қилади. Баъзи маълумотларда 500 минг, 700 минг ўзбеклар Саудия Арабистонида яшаши ҳақида хабар берилади.\nХХ асрнинг 1-ярмида Саудия Арабистонида ўзбек ватандошлар сони Афғонистон, Туркия, Хитой каби мамлакатларга нисбатан оз бўлганлиги тарихий ҳақиқатдир. Бироқ бу мамлакатда турмуш даражасининг кўтарилиши, «Бухорий»ларга имтиёзлар берилиб, солиқлардан дархон қилинишлари, тижорат учун қулай шарт-шароитлар яратилиши, муқаддас шаҳарлар Макка ва Мадина ҳажига борган юртдошларимиз билан дийдорлашувга эҳтиёж катталиги, мусулмончиликнинг фарзларидан бири ҳаж мақсади каби сабаблар туфайли миллатдошларимиз бу ерда кўпроқ тўпланганлар.\nСаудия Арабистонидаги ўзбеклар ижтимоий аҳволлари жиҳатидан турли поғоналарга турадилар. Уларнинг аксарияти тижоратчилар бўлиб, асосан мамлакатнинг марказий шаҳарлари ҳисобланган Мадина, Макка, Тоиф, Ар-Риёд шаҳарларида яшашади.\nЮртдошларимиз орасида вазирлар, генераллар, диний ва дунёвий илмларнинг билимдонлари, профессорлар ҳам бор. Ўзбек ватандошлар Мадинаи-Мунаввара шаҳрида ўзларининг ҳисобларидан «Андижон боғчаси», «Чуст такяси» деб аталадиган мусофирхоналарга асос солганлар. Бугунги кунда ҳаж сафарини ихтиёр қилган ватандошларимиз улардан баҳраманд бўлишаяпти.\nЮртдошимиз Олтинхонтўра, Муҳаммад ат-Тарозий ташқи ишлар вазири, Мадинадаги «Жомъе» масчити бош мударриси бўлганлар. Фазлиддин Илоҳий эса Мадина амири Абдулмажид ибн Абдулазизнинг яқин мулозими бўлиб ишлаган. Истеъфодаги генерал Бурхониддин Марғилонийнинг таъкидлашича, Саудия Арабистони қуролли кучларида ўзбеклардан чиққан 15 генерал ва 80 га яқин офицерлар (майор ва полковниклар) хизмат қилар экан.\nАфғонистондан Саудия Арабистонига кўчиб ўтган ватандошимиз Мубашширхон Солмон Косоний ўзбек тилида, араб имлосида уч жилдли «Ўрта Осиё тарихи» китобини нашр қилдирган. У ўзи истиқомат қиладиган Аҳбо шаҳридан Мадинага бориб, Абдулқодир Марғилонийнинг «Мактаби Имон» кутубхонасига қарашли матбаада тарихий китобини чоп эттирган.\nЁқубхўжа Йўлдош Маҳжурий «Тил йўриғи» китоби муаллифидир. Диний илм соҳасида Маккадаги Ум-ул Қаро университети профессори, доктор Муҳаммад Саид Ҳасан, доктор Умар Тошкандий, Абдулфаттоҳ Қори Қўқандий, Муҳаммад Ҳасан Қори, Нўъмон Тошкандий сингари арбобларнинг номи қадрланади. ХХ асрнинг 30-йилларида муҳожирликни ихтиёр қилган Абдулҳаким Халифа, Раҳматуллоҳ Туркистоний, Абдуллоҳ Туркистоний, Муҳаммад Салим, Нуриддин Маҳсум, Муҳаммад Зариф, Холид Нажмиддин, Муҳаммад Одил, Муҳаммад Юсуф, Муҳаммад Марғуб, Миён Фазл Мақсуд, Фазл Ҳамид, Абдулҳаким Бухорий каби юзлаб ватандошларимиз исм-шарифларини санаб ўтиш мумкин. Шайх Саббоқ Бухорий, Камолиддин Тошқин каби ўзбек шоирлари, Обиджон Туркистоний сингари тиббиёт ходимлари ҳам ушбу мамлакатда қўним топганлар. Собиқ «Ватан» жамияти ходими Л.Аҳмадхўжа 1990 йилда Мадинада бўлганларида: «106 ёшга тўлган, ХХ аср 30-йилларида бу мамлакатга келиб қолган Дадахон ҳожи Намангоний ва у кишининг 70 яшар ўғиллари Муҳаммад Дадахон билан мулоқотда бўлган»(6).\nИмом Бухорий юбилейлари муносабати билан ўтказилган ҳалқаро илмий анжуман тантаналарида ҳам арабистонлик юртдошларимиз иштирок қилдилар.\nБу ердаги миллатдошларимиз араб имлосида ўқиб, эски ўзбек адабий тилида гапирадилар. Бу эса, Совет даврида уларни ўз Она- Ватанлари билан алоқаларига тўсқинлик қиларди, Иккинчидан, «темир қафас» бўлган, хорижлик ўзбекларга «душман», «сотқин», «ватан хоини» назари билан қараган бу тузум минг-минглаб қалбларга озор берди. Мамлакатлар орасида тўсиқ қўйиш мумкин, лекин қалбларни бир-биридан ажратиб бўлмайди.\nСаудияда яшаган «Бухорий»лар ўзбекона миллий урф-одат ва анъаналаримизни ўзбек тили ва ўзликларини сақлаб қолдилар. Улар ва фарзандлари исломий тарбия асосида араб тилида таҳсил оладилар, лекин оилада ва ўзбек жамоаларида ўзбекча сўзлашадилар.\nАрабистонлик юртдошимиз Халифа Исмоилий: «Аввало шуни айтиб ўтиш жоизки, Ўрта Осиёдан борганларни у ерда (Саудия Арабистонида) «Туркистоний» ёки оддийгина қилиб «Бухорий» деб аташади». Падари-бузрукворларимиз ва волидаи-меҳрибонларимиз бизларга: «Ҳеч қачон юртларингни, тилларингни унутманглар, чунки тилни унутган Ватанни унутади. Ватанни унутган эса имонни унутади»(7),- деган эди суҳбатларидан бирида. Оталар насиҳатига амал қилган юртдошларимиз бир умр Она-Ватан меҳрини туйиб яшади.\nСаудия Арабистонида яшаган ватандошларимиздан бири Мўминжон Андижоний Ўзбекистонга мактуб йўллаб, хатининг охирида:\n«Ғурбатда агар етса ўлим гул баданимга,\nҚабримни қазиб юлса кафанимга,\nТобутим юксак ерга бир зум қўйинглар,\nШояд етишур бўйи Ватан бу жасадимға»(8).-\nтўртлигини ҳам илова қилгани бежиз эмас. Мўминжон Андижоний Ойбекнинг «Навоий» романини араб имлосида қўлда кўчириб, ўз ҳисобидан кўпайтириб арабистонлик миллатдошларимизга текин тарқатганлар.\nХХ-асрнинг 20-30 йилларида Саудия Арабистонига бориб қолган ўзбекларнинг аксарияти ҳаётдан кўз юмган. Лекин ота-боболари муҳожирликни ихтиёр қилганларида асосан 4-5, 8-9 ёшларда бўлганлар ҳозирги кунда улар ҳаётини давом эттираяпти.\nСаудия Арабистонида истиқомат қилаётган ўзбеклар орасида қашшоқ ва гадойлар йўқ.\nМустақиллигимиз туфайли мусулмончилик фарзларидан бири бўлган ҳаж сафарини адо этиш учун барча истовчиларга йўл очиб қўйилди. Ортда қолган йиллар давомида 32 минг ўзбек ҳаж сафарида бўлиб қайтди. Жумладан, «2002 йилда 3910 нафар Ўзбекистон фуқароси Саудия Арабистонида бўлиб, ҳожилик мартабасига эришди»(9). Кўпгина юртдошларимиз Арабистондаги ўз қавм-қариндошларини топиш бахтига муяссар бўлдилар Ўзаро борди-келди ва қуда-андачилик муносабатлари йўлга қўйилди.\nПрезидентимиз 1992 йилнинг 11-14 апрель кунларида Саудия Арабистонига расмий ташриф билан борганларида муҳожир ўзбекларга қарата: «Армонлар доғи ювиладиган, яраланган кўнгиллар жароҳати малҳам топадиган замон келди. Энди сизлар билан, тақдир тақозоси туфайли хорижда яшаётган ватандошларимиз билан алоқаларимизни кенг ривожлантиришга ҳамма имкониятлар яратилмоқда. Энди сизлар учун ватанингизнинг жами эшиклари очиқ бўлади»(10),-деган эдилар. Бу муҳожирлик дардига малҳам бўладиган сўзларни миллатдошларимиз узоқ кутишганди. Истиқлол туфайли қўлга киритилган имконият соғинчга тўла ва ошуфта дилларни бир-бирига туташтирди.\n1. Акмал Акром. Худоёрхон қандай ўлган? «Туркистон», 1992 йил 18 февраль.\n2. Акмал Акром. Миркомилбой қандай шахс эди? «Шарқ юлдузи» 1992 йил. 5-сон, 89-бет; Хуршид Даврон. Ўз ҳукумати қолипига сиғмаган бой. Ўша жойда, 98-101- бетлар.\n3. Ўзбекистон Республикаси МДА. 2661 ф, 1 ё, 233 ҳ, 6-7 бетлар.\n4. Нуриллохон Ҳожи Абдуллахон Қўқандий «Муборак ҳаж сафари», Тошкент, «Камалак», 1991 йил 25-бет.\n5. Абдулвоҳид Ясса. Жон кетар, Ватан кетмас. «Гулистон» 1996 йил, 3 сон, 15-бет.\n6. Муаллифнинг шахсий мулоқоти материаллари, 1991 йил 15 май.\n7. «Халқ сўзи». 1992 йил 20 март.\n8. Ш.А.Ҳайитов, Н.С.Собиров, А.С.Легай. «Хориждаги ўзбеклар». Тошкент. «Фан» 1992 йил, 14-бет.\n9. Э.Болиев. Аллоҳ дилингда, қўлинг ишда бўлсин. «Халқ сўзи» 2002 йил 30 август.\n10. Тараққиёт ва ҳамкорлик йўлларида. Тошкент. «Ўзбекистон». 1993 йил 25-бет.\nШодмон Ҳайитов-БухДУ, Жаҳон тарихи кафедраси доценти, тарих фанлари номзоди.


Эридан калтак еган ҳомиладор аёл арзини маҳаллақўм эшитмаганидан шикоят қилди\n01 март 2021, Тошкент вақти: 21:30\nГулчеҳра Бердиева эридан калтак еганидан 5 кун кейин олинган сурат.\nҚаршилик 28 яшар ўқитувчи Гулчеҳра Бердиева OzodMikrofonга мурожаат қилиб, эри томонидан мунтазам калтаклаб келинганидан шикоят қилди.\nГулчеҳра идаосига кўра, 22 октябрь куни эри қайнона-қайнотаси ва қайинсингиллари олдида уни аёвсиз калтаклаган.\nҲомиладор эканини айтган Гулчеҳрага кўра, эрининг калтагидан сўнг унинг аҳволи оғирлашган, бироқ беш кун давомида унга бирор тиббий ёрдам кўрсатишмаган.\nГулчеҳра Бердиева унинг эри ургани ҳақидаги шикоятини на участка нозири ва на маҳалла йиғини фаоллари тинглашни истамаганидан ҳам арз қилди.\nҚашқадарё вилояти Қарши тумани Хонобод туманидаги Шохбекат маҳалласида яшовчи 28 яшар Гулчеҳра Бердиева икки йилдан буён мактабда ўқитувчилик қилади.\nУч ой аввал турмушга чиққан янги келин Гулчеҳра эри томонидан мунтазам калтаклаб келинганидан шикоят қилди:\n“Эрим бир неча марта сабабсиз калтаклади. 22 октябрь куни ҳам аёвсиз урди. Ҳомиладорман, шу куни қон ҳам кетиб қолди. Эртасига участка нозирига бориб, ариза ёздим. Лекин аризамни қабул қилишмади. Маҳалла раиси Темир тоға билан хотин-қизлар раиси Мисқол хола келиб, “Эри билан уришмаган ким бор” деб, мени эримникига олиб бориб қўйишди. 5 кун давомида мени умуман кўчага чиқаришмади. Америкада яшовчи тоғам участкавойга телефон қилгач, 27 октябрь куни келиб, у қайтадан ариза ёздирди. Шу куни 5 кун ичида биринчи марта тиббий ёрдам олдим”, деди Гулчеҳра Бердиева.\nГулчеҳра Бердиева калтакдан сўнг ҳомиласини йўқотиш ҳавфида экани ҳақидаги тиббий ҳужжат\nОзодлик мухбири Гулчеҳра билан содир бўлган воқеа тафсилотлари ҳақида суҳбатлашди. Ушбу суҳбатни қуйида тинглашингиз мумкин:\nГулчеҳра бердиева билан суҳбат\nГулчеҳра Бердиева билан суҳбат Ўзбекистон ҳукумати зўравонликка учраган аёлларни ҳимоя қилиш механизмига оид ҳужжат ҳозирлаган бир пайтда бўлиб ўтди.\nГулчеҳра уч ой аввал турмушга чиққан\nИИВ томонидан муҳокамага қўйилган ҳужжат лойиҳасига кўра, зўравонлик ёки тазйиққа учраган аёлни, унинг мурожаати ёки маҳалласидаги шахснинг оғзаки хабари асосида, 3 соат ичида қатъий ҳимояга олиш чора-тадбирлари белгиланган.\nУшбу ҳужжат ҳақида эшитганини айтган Гулчеҳра Бердиева маҳалла фаоллари зўравонликка учраган аёлларни фақат яраштириб қўйиш билангина шуғулланаётганидан ҳам шикоят қилди.\n- Ўзим билан бўлган ҳолатдан келиб чиқиб айтсам, улар фақат яраштириш билан шуғулланаяпти. Бундай қилмаслик керак. Икки томонни ҳам ўрганиб, вазиятни кўриши керак. Ёрдамга муҳтож бўлса, ёрдам бериш керак. Масалан, ўзим докторга боришим керак эди. Бунга рухсат беришмади. “Яраштир- яраштир”, деб кетиб қолишди. Охирини ўйлашмаяпти. Тегишли чора кўришмаяпти. Улар яраштиргани учун балл олишади шекилли, дейди Гулчеҳра Бердиева.